বহুবিবাহ – Bangla Library\nলাইব্রেরি » বঙ্কিমচন্দ্র চট্টোপাধ্যায় (বঙ্কিম রচনাবলী) » প্রবন্ধ (বঙ্কিম) » বিবিধ প্রবন্ধ » ২য় খণ্ড » বহুবিবাহ\n[স্বর্গীয় ঈশ্বরচন্দ্র বিদ্যাসাগর মহাশয়ের দ্বারা প্রবর্ত্তিত বহুবিবাহবিষয়ক আন্দোলনের সময়ে বঙ্গদর্শনে এই প্রবন্ধ প্রকাশিত হয়। বিদ্যাসাগর মহাশয়প্রণীত বহুবিবাহ সম্বন্ধীয় দ্বিতীয় পুস্তকের কিছু তীব্র সমালোচনায় আমি কর্ত্তব্যানুরোধে বাধ্য হইয়াছিলাম। তাহাতে তিনি কিছু বিরক্তও হইয়াছিলেন। তাই আমি এ প্রবন্ধ আর পুনর্মুদ্রিত করি নাই। এই আন্দোলন ভ্রান্তিজনিত, ইহাই প্রতিপন্ন করা আমার উদ্দেশ্য ছিল, সে উদ্দেশ্য সফল হইয়াছিল। অতএব বিদ্যাসাগর মহাশয়ের জীবদ্দশায় ইহা পুনর্মুদ্রিত করিয়া দ্বিতীয় বার তাঁহার বিরক্তি উৎপাদন করিতে আমি ইচ্ছা করি নাই। এক্ষণে তিনি অনুরক্তি বিরক্তির অতীত। তথাপি দেশস্থ সকল লোকেই তাঁহাকে শ্রদ্ধা করে, এবং আমিও তাঁহাকে আন্তরিক শ্রদ্ধা করি, এজন্য ইহা এক্ষণে পুনর্মুদ্রিত করার ঔচিত্য বিষয়ে অনেক বিচার কোন দিন কথাটা উঠিবে, দোষ তাঁহার, না আমার। সুবিচার জন্য প্রবন্ধটির প্রথমাংশ পুনর্মুদ্রিত করিলাম। ইচ্ছা ছিল যে, এ সময়ে উহা পুনর্মুদ্রিত করিব না, কিন্তু তাহা না করিলে আমার জীবদ্দশায় উহা আর পুনর্মুদ্রিত হইবে কি না সন্দেহ। উহা বিলুপ্ত করাও অবৈধ; কেন না, ভাল হউক, মন্দ হউক, উহা আমাদের দেশে আধুনিক সমাজসংস্কারের ইতিহাসের অংশ হইয়া পড়িয়াছে—উহার দ্বারাই বহুবিবাহবিষয়ক আন্দোলন নির্ব্বাপিত হয়, এইরূপ প্রসিদ্ধি। আর এখনও Malabari সম্প্রদায় প্রবল—তাঁহারা না পারেন, এমন কাজ নাই ]\nপ্রায় দুই বৎসর হইল, পণ্ডিতবর শ্রীযুক্ত ঈশ্বরচন্দ্র বিদ্যাসাগর বহুবিবাহের অশাস্ত্রীয়তা সম্বন্ধে একখানি পুস্তক প্রচার করেন। তদুত্তরে শ্রীযুক্ত তারানাথ তর্কবাচস্পতি, এবং অন্যান্য কয়জন পণ্ডিত যদৃচ্ছাপ্রবৃত্ত বহুবিবাহের শাস্ত্রীয়তা প্রমাণ করিতে যত্ন পাইয়াছিলেন। প্রত্যুত্তরে বিদ্যাসাগর মহাশয় দ্বিতীয় পুস্তক প্রচার করিয়াছেন। ইহার বিচার্য্য বিষয় এই যে, যদৃচ্ছাক্রমে বহুবিবাহ হিন্দুশাস্ত্রসম্মত কি না। আমরা প্রথমেই বলিতে বাধ্য হইলাম যে, আমরা ধর্ম্মশাস্ত্রে সম্পূর্ণ অজ্ঞ; সুতরাং এ বিচারে বিদ্যাসাগর মহাশয় প্রতিবাদীদিগের মত খণ্ডন করিয়া জয়ী হইয়াছেন কি না, তাহা আমরা জানি না। এবং সে বিষয়ে কোন অভিপ্রায় ব্যক্ত করিতে অক্ষম। তবে এ বিষয়ে অশাস্ত্রজ্ঞ ব্যক্তিরও কিছু বক্তব্য থাকিতে পারে। আমাদিগের যাহা বক্তব্য, তাহা অতি সংক্ষেপে বলিব।\nবহুবিবাহ যে সমাজের অনিষ্টকারক, সকলের বর্জ্জনীয়, এবং স্বাভাবিক নীতিবিরুদ্ধ, তাহা বোধ হয় এ দেশের জনসাধারণের হৃদয়ঙ্গম হইয়াছে। সুশিক্ষিত বা অল্পশিক্ষিত, এ দেশে এমত লোক বোধ হয় অল্পই আছে, যে বলিবে, “বহুবিবাহ অতি সুপ্রথা, ইহা ত্যাজ্য নহে।” যাঁহারা বিদ্যাসাগর মহাশয়ের পুস্তকের প্রতিবাদ করিয়াছেন, বোধ হয়, তাঁহাদেরও এই মাত্র উদ্দেশ্য যে, তাঁহারা আপন আপন জ্ঞানমত বহুবিবাহের শাস্ত্রীয়তা প্রতিপন্ন করেন। তাঁহাদের প্রণীত গ্রন্থ আমরা সবিশেষ পড়ি নাই, কিন্তু বোধ হয় তাঁহারা কেহই বলেন না যে, বহুবিবাহ সুপ্রথা, ইহা তোমরা ত্যাগ করিও না। যদি কেহ এমত কথা কথা বলিয়া থাকেন, তবে ইহা বলা যাইতে পারে যে, তাঁহার মত কুসংস্কারবিশিষ্ট লোক এক্ষণে অতি অল্প। যাঁহারা স্বয়ং বহুবিবাহ করিয়া থাকেন, তাঁহাদিগেরই মুখে বহুবিবাহপ্রথার ভূয়সী নিন্দা এবং কৌলীন্যের উপর ধিক্কার আমরা শতবার শুনিয়াছি। তবে যে তাঁহারা কেন এত বিবাহ করেন, সে স্বতন্ত্র কথা। এমত চোর কেহই নাই যে, জিজ্ঞাসা করিলে চুরিকে অসৎকর্ম্ম বলিয়া স্বীকার করিবে না—কিন্তু অসৎকর্ম্ম বলিয়া স্বীকার করিয়াও সে আবার চুরি করে। কুলীনেরাও বহুবিবাহ নিন্দনীয় বলিয়া স্বীকার করিয়াও বহুবিবাহ করেন। কিন্তু সে যাহা হউক, বহুবিবাহ যে কুপ্রথা, তদ্বিষয়ে বাঙ্গালীর মতৈক্য সম্বন্ধে আমাদের কোন সংশয় নাই।\n*বহুবিবাহ রহিত হওয়া উচিত কি না এতদ্বিষয়ক বিচার। দ্বিতীয় পুস্তক। শ্রীঈশ্বরচন্দ্র বিদ্যাসাগর প্রণীত। কলিকাতা, শ্রীপীতাম্বর বন্দোপাধ্যায় দ্বারা সংস্কৃত যন্ত্রে মুদ্রিত।\nএই ঐকমত্য যে বিদ্যাসাগর মহাশয়ের কৃত বহুবিবাহবিষয়ক প্রথম পুস্তক প্রচারের পর হইয়াছে, এমত নহে। অনেক দিন হইতেই ইহা সংস্থাপিত হইয়া আসিতেছে। ইহা দেশের মধ্যে সুশিক্ষা প্রচার বা ইউরোপীয় নীতির প্রচার বা সাধারণ উন্নতির ফল। তথাপি তাঁহার প্রথম পুস্তকের জন্য আমরা বিদ্যাসাগর মহাশয়ের নিকট কৃতজ্ঞ। যাহা কিছু সদভিপ্রায়ে অনুষ্ঠিত, তাহা সার্থক হউক বা নিরর্থক হউক, প্রয়োজনবিশিষ্ট হউক বা নিষ্প্রয়োজনীয় হউক, তাহাই প্রশংসনীয় এবং কৃতজ্ঞতার স্থল। বিশেষ বহুবিবাহ সম্বন্ধে লোকের মত যাহাই হউক, বহুবিবাহপ্রথা দেশ হইতে একেবারে উচ্ছিন্ন হয় নাই। তবে বহুবিবাহ এ দেশে যতদূর প্রবল বলিয়া বিদ্যাসাগর প্রতিপন্ন করিবার চেষ্টা করিয়াছেন, বাস্তবিক ততটা প্রবল নহে। আমাদিগের স্মরণ হয়, হুগলী জেলায় যতগুলিন বহুবিবাহপরায়ণ ব্রাহ্মণ আছেন, বিদ্যাসাগর প্রথম পুস্তকে তাঁহাদিগের তালিকা দিয়াছেন। অনেকের মুখে শুনিয়াছি যে, তালিকাটি প্রমাদশূন্য নহে। কেহ কেহ বলেন যে, মৃত ব্যক্তির নাম সন্নিবেশ দ্বারা তালিকাটি স্ফীত হইয়াছে। আমরা স্বয়ং যে দুই একটির কথা সবিশেষ জানি, তাহা তালিকার সঙ্গে মিলে নাই। যাহা হউক, বিদ্যাসাগর মহাশয়ের খ্যাতির অনুরোধে আমরা সেই তালিকাটি যথার্থ বলিয়া গ্রহণ করিলাম। তাহা করিলেও হুগলি জেলার সমুদায় লোকের মধ্যে কয়জন বহুবিবাহপরায়ণ পাওয়া যায়? এই বাঙ্গালায় এক কোটি আশী লক্ষ হিন্দু বাস করে; ইহার মধ্যে আঠার শত ব্যক্তিও যে অধিবেদনপরায়ণ নহে, ইহা নিশ্চিত বলা যাইতে পারে। অর্থাৎ দশ সহস্র হিন্দুর মধ্যে একজনও অধিবেদনপরায়ণ কি না সন্দেহ। এই অল্পসংখ্যকদিগের সংখ্যাও যে দিন দিন কমিতেছে, স্বতঃই কমিতেছে, তাহাও সকলে জানেন। কাহারও কোন উদ্যোগ করিতে হইতেছে না—কোন রাজব্যবস্থার আবশ্যক হইতেছে না—কোন পণ্ডিতের ব্যবস্থার আবশ্যক হইতেছে না, আপনা হইতেই কমিতেছে। ইহা দেখিয়া অনেকেই ভরসা করেন যে, এই কুপ্রথার যাহা কিছু অবশিষ্ট আছে, তাহা আপনা হইতেই কমিবে। এমত অবস্থায় বহুবিবাহরূপ রাক্ষসবধের জন্য বিদ্যাসাগর মহাশয়ের ন্যায় মহারথীকে ধৃতাস্ত্র দেখিয়া অনেকেরই ডন্‌কুইক্সোট্‌কে মনে পড়িবে।\nকিন্তু সে রাক্ষস বধ্য, তাহাতে সন্দেহ নাই মুমূর্ষু হইলেও বধ্য। আমরা দেখিয়াছি, এক এক জন বীরপুরুষ, মৃত সর্প বা মৃত কুক্কুর দেখিলেই তাহার উপর দুই এক ঘা লাঠি মারিয়া যান; কি জানি, যদি ভাল করিয়া না মরিয়া থাকে। আমাদিগের বিবেচনায় ইঁহারা বড় সাবধান এবং পরোপকারী। যিনি এই মুমূর্ষু রাক্ষসের মৃত্যুকালে দুই এক ঘা লাঠি মারিয়া যাইতে পারিবেন, তিনি ইহলোকে পূজ্য এবং পরলোকে সদ্গতি প্রাপ্ত হইবেন সন্দেহ নাই।\nকিন্তু একটা কথায় একটু গোলযোগ বোধ হয়। আমরা স্বীকার করিলাম, বহুবিবাহ এ দেশে বড় চলিত—আপামর সাধারণ সকলেই বহুপত্নীক। জিজ্ঞাস্য এই, এ প্রথা কি প্রকারে নিবারিত হওয়া সম্ভব? বিদ্যাসাগর মহাশয় যে সকল উপায় অবলম্বন করিতে ইচ্ছুক, বহুবিবাহের অশাস্ত্রীয়তা প্রমাণ করা তাহার একটি প্রধান। বাস্তবিক এই প্রথা শাস্ত্রবিরুদ্ধ কি না, তাহা আমরা বলিতে পারি না; কেন না, পূর্ব্বজন্মার্জ্জিত পুণ্যবলে ধর্ম্মশাস্ত্র সম্বন্ধে আমরা ঘোরতর মূর্খ। দেখা যাইতেছে যে, এ বিষয়ে মতভেদ আছে। তবে বিদ্যাসাগর মহাশয়ের উদ্যম, পুস্তকের আকার, এবং স্মৃতিশাস্ত্রোদ্ধৃত বচনের আড়ম্বর দেখিয়া আমরা তাঁহার পক্ষ অবলম্বন করিতে প্রস্তুত আছি। মনে করুন, দেশশুদ্ধ লোক সকলেই স্বীকার করিল যে, বহুবিবাহ প্রাচীন হিন্দুশাস্ত্র-বিরুদ্ধ। তাহাতে কি বহুবিবাহ প্রথা নিবারিত হইবে? আমরা সে বিষয়ে বিশেষ সংশয়াবিশিষ্ট। বঙ্গীয় হিন্দুসমাজে যে সকল সামাজিক প্রথা প্রচলিত আছে, তাহা সকলই শাস্ত্রসম্মত বলিয়া প্রচলিত এমত নহে। সে সমাজমধ্যে ধর্ম্মশাস্ত্রাপেক্ষা লোকাচার প্রবল। যাহা লোকাচারসম্মত, তাহা শাস্ত্রবিরুদ্ধ হইলেও প্রচলিত; যাহা লোকাচারবিরুদ্ধ, তাহা শাস্ত্রসম্মত হইলে প্রচলিত হইবে না। বিদ্যাসাগর মহাশয় পূর্ব্বে একবার বিধবাবিবাহের শাস্ত্রীয়তা প্রমাণ করিয়াছেন; প্রমাণসম্বন্ধে কৃতকার্য্যও হইয়াছেন; অনেকেই তাঁহার মতাবলম্বী; কিন্তু কয় জন স্বেচ্ছাপূর্ব্বক বিধবাবিবাহের শাস্ত্রীয়তা বা অনুষ্ঠেয়তা অনুভূত করিয়া আপন পরিবারস্থা বিধবাদিগের পুনর্ব্বার বিবাহ দিয়াছেন? কোন একজন বিশেষ শাস্ত্রজ্ঞ, শাস্ত্রীয় অনুষ্ঠানে প্রবৃত্ত ব্রাহ্মণ লইয়া বসুন। এবং তৎসঙ্গে মন্বাদি স্মৃতিশাস্ত্রবিষয়ক গ্রন্থ লইয়া এক একটি বচন ধরিয়া তাঁহার আচার ব্যবহারের সহিত মিলাইয়া লউন। কয়টি বচনের সঙ্গে তাঁহার কৃতানুষ্ঠান মিলিবে? শাস্ত্রজ্ঞ মাত্রেই বলিবেন, অতি অল্প। যদি শাস্ত্রজ্ঞ, শাস্ত্রীয় অনুষ্ঠানে প্রবৃত্ত ব্রাহ্মণদিগের এই দশা, তবে আপামর সাধারণের কথায় আর কাজ কি? বাস্তবিক মানবাদিধর্ম্মশাস্ত্রোক্ত বিধিসকলের সম্পূর্ণ চলন, কোন সমাজমধ্যে সম্ভব নহে। কস্মিন্ কালে কোন সমাজে, ঐ সকল বিধি সম্পূর্ণরূপে প্রচলিত ছিল কি না সন্দেহ। সকল বিধিগুলি চলিবার নহে। অনেকগুলি অসাধ্য। অনেকগুলি সাধ্য হইলেও মনুষ্যের এতদূর ক্লেশকর যে, তাহা স্বতঃই পরিত্যক্ত হয়। অনেকগুলি পরস্পরবিরোধী। এই বিধিগুলি সম্যক্ প্রচলিত রাখা যদি কোন সমাজের অদৃষ্টে কখন ঘটিয়া থাকে বা কখন ঘটে, তবে সে সমাজের অদৃষ্ট বড় মন্দ সন্দেহ নাই | অনেকেরই বিশ্বাস আছে, প্রাচীন ভারতে এই ধর্মশাস্ত্র সম্পূর্ণরূপে প্রচলিত ছিল, কেবল এখনই কালমাহাত্ম্যে লুপ্ত হইতেছে। যাঁহারা এরূপ বিবেচনা করেন, তাঁহাদের সহিত আমরা বিচারে প্রবৃত্ত হইব না। কিন্তু ইহা স্বীকার করি যে, পূর্ব্বকালে ভারতবর্ষে এই সকল বিধি কতক দূর প্রচলিত ছিল, এখনও কতক দূর প্রচলিত আছে। প্রচলিত ছিল, এবং প্রচলিত আছে বলিয়াই ভারতবর্ষের এ অধোগতি। যাঁহারা ধর্ম্মশাস্ত্রব্যবসায়ী, তাঁহাদিগকে এ কথা বলা বৃথা। কিন্তু অনেক হিন্দু আমাদিগের কথার অনুমোদন করিবেন, ভরসা আছে। আমরা হিন্দুধর্ম্মবিরোধী নহি; হিন্দুধর্ম্ম পরিশুদ্ধ হইয়া প্রচলিত থাকে, ইহাই আমাদের কামনা। তাই বলিয়া যাহা কিছু ধর্ম্মশাস্ত্র বলিয়া পরিচিত, তাহাই যে হিন্দুধর্ম্মের প্রকৃত অংশ, এবং সমাজের মঙ্গলকারক, এ কথা আমরা স্বীকার করিতে পারি না |\nআমরা বিদ্যাসাগর মহাশয়ের উদ্দেশ্য সম্পূর্ণ বুঝিতে পারিয়াছি কি না, বলিতে পারি না। যদৃচ্ছাপ্রবৃত্ত বহুবিবাহ শাস্ত্রনিষিদ্ধ, সেই কারণেই বহুবিবাহ হইতে নিবৃত্ত হইতে বলিলে একটি দোষ ঘটে। বহুবিবাহপরায়ণ পক্ষেরা বলিতে পারেন, “যদি আপনি আমাদের শাস্ত্রানুসারে কার্য্য করিতে বলেন, তবে আমরা সম্মত আছি। কিন্তু যদি শাস্ত্র মানিতে হয়, তবে আপনার ইচ্ছামত, তাহার একটি বিধি গ্রহণ করা, অপরগুলি ত্যাগ করা যাইতে পারে না। আপনি কতকগুলিন বচন উদ্ধৃত করিয়া বলিতেছেন, এই এই বচনানুসারে তোমরা যদৃচ্ছাক্রমে বহুবিবাহ করিতে পারিবে না। ভাল, আমরা তাহা করিব না। কিন্তু সেই সেই বিধিতে যে যে অবস্থায় অধিবেদনের অনুমতি আছে, আমরা এই দুই কোটি হিন্দু সকলেই সেই সেই বিধানানুসারে প্রয়োজনমত অধিবেদনে প্রবৃত্ত হইব—কেন না, সকলেরই শাস্ত্রানুমত আচরণ করা কর্ত্তব্য। আমরা যত ব্রাহ্মণ আছি—রাঢ়ীয়, বৈদিক, বারেন্দ্র, কান্যকুব্জ প্রভৃতি—সকলেই অগ্রে সবর্ণা বিবাহ করিয়া কামতঃ ক্ষত্রিয়কন্যা, বৈশ্যকন্যা এবং শূদ্রকন্যা বিবাহ করিব। আমাদিগের মধ্যে যখনই কাহারও স্ত্রী স্বামীর সঙ্গে বচসা করিয়া বাপের বাড়ী যাইবে, আমরা তখনই বিবাহের উদ্দেশ্য অসিদ্ধ বলিয়া ছোট জাতির মেয়ে খুঁজিব। গৃহিণী যখন ঝগড়া করিয়াছেন, তখন রাগের মাথায় সম্মতি দিবেন, সন্দেহ নাই। এই দুই কোটি বাঙ্গালীর মধ্যে যাহার স্ত্রী বন্ধ্যা,* সেই আর একটি বিবাহ করুক—যাহারই স্ত্রী মৃতপ্রজা, সেই আর একটি বিবাহ করুক—যে হতভাগিনীকে বিধাতা বর্ষে বর্ষে মনঃপীড়া দিয়া থাকেন, স্বামীও তাহার মর্ম্মান্তিক পীড়ার বিধান করুন; কেন না, ইহা শাস্ত্রসম্মত। তদ্ভিন্ন যাহার কন্যা ভিন্ন পুত্র জন্মে নাই, এই দুই কোটি হিন্দুর মধ্যে এমত যত লোক আছে, সকলেই আর এক এক দারপরিগ্রহ করুন। আমাদিগের এমন ভরসা আছে যে, এই সকল কারণে হিন্দুগণ শাস্ত্রানুসারে অধিবেদনে প্রবৃত্ত হইলে, এখন যেখানে একজন কুলীন ব্রাহ্মণ বহুবিবাহপরায়ণ, সেখানে সহস্র সহস্র কুলীন, অকুলীন, ব্রাহ্মণ, শূদ্র, বহু পত্নী লইয়া সুখে স্বচ্ছন্দে শাস্ত্রানুসারে সংসারধর্ম্ম করিতে থাকিবেন।”\nকিন্তু এখনও শাস্ত্রের মহিমা শেষ হয় নাই। ধর্মশাস্ত্রের প্রধান বিধির উল্লেখ করিতে বাকি আছে। “সদ্যস্ত্বপ্রিয়বাদিনী!”—ভার্য্যা অপ্রিয়বাদিনী হইলে, সদ্যই অধিবেদন করিবে! আমাদিগের বিশেষ অনুরোধ যে, যাঁহার যাঁহার ভার্য্যা অপ্রিয়বাদিনী, তাঁহারা হিন্দুশাস্ত্রের গৌরববর্দ্ধনার্থ সদ্যই পুনর্ব্বার বিবাহ করুন। স্ত্রীলোক স্বভাবতঃ মুখরা, দ্বিতীয়া ভার্য্যাও অপ্রিয়বাদিনী হইলে হইতে পারে,—তাহা হইলে আবার তৃতীয় বিবাহ করিবেন; তৃতীয়াও যদি অপ্রিয়বাদিনী হয় (বাঙ্গালীর মেয়ের মুখ ভাল নহে), তবে আবার বিবাহ করিবেন—এরূপ “লোকহিতৈষী নিরীহ শাস্ত্রকারদিগের”# অনুকম্পায় আপনারা অনন্ত গৃহিণীশ্রেণীতে পুরী শোভিতা করিতে পারিবেন। এমন বাঙ্গালীই নাই, যাহাকে একদিন না একদিন স্ত্রীর কাছে “মুখঝাম্‌টা” খাইতে না হয়। অতএব আমাদিগের ধর্ম্মশাস্ত্রের অনন্ত মহিমার গুণে সকলেই অনন্তসংখ্যক গৃহিণীকর্ত্তৃক পরিবেষ্টিত হইয়া জীবনযাত্রা নির্ব্বাহ করিতে পারিবে। যাঁহারই স্ত্রী, ননন্দার সহিত বচসা করিয়া আসিয়া স্বামীর উপর তর্জ্জন গর্জ্জন করিবেন, তিনিই তৎক্ষণাৎ অন্য বিবাহ করিতে পারিবেন। যাঁহারই স্ত্রী, যার তার অঙ্গে নূতন অলঙ্কার দেখিয়া আসিয়া স্বামীকে বলিবেন, “তোমার হাতে পড়িয়া আমার কোন সুখ হইল না”, তিনি তৎক্ষণাৎ সেই রাত্র ঘটক ডাকাইয়া সম্বন্ধ স্থির করিয়া সদ্যই অন্য দার গ্রহণ করিবেন। যাঁহার স্ত্রী, স্বামীর মুখে স্বকৃত পাকের নিন্দা শুনিয়া বলিবেন, “কিছুতেই তোমার মন যোগাইতে পারিলাম না—আমার মরণ হয় ত বাঁচি”—তিনি তখনই চেলির কাপড় পরিয়া, সোলার টোপর মাথায় দিয়া, প্রতিবাসীর দ্বারে গিয়া দাঁড়াইয়া বলিবেন, “মহাশয়, কন্যাদান করুন।” এত দিনে বাঙ্গালীর ঘরে জন্মগ্রহণ করা সার্থক হইল,-অমূল্যধন স্ত্রীরত্ন পর্য্যাপ্ত পরিমাণে লাভ করা যাইতে পারিবে। বঙ্গসুন্দরীগণ বোধ হয় ধর্ম্মশাস্ত্রপ্রচারের এই নবোদ্যম দেখিয়া তত সন্তুষ্ট হইবেন না। কিন্তু তাঁহাদিগের শাসনের যে একটা সদুপায় হইতে পারিবে, ইহাতে আমরা বড় সুখী। আমাদের এমত ভরসা হইয়াছে যে, অনেক ভদ্রলোক নিখুঁত মুক্তা খুঁজিয়া বেড়াইবার দায় হইতে নিষ্কৃতি পাইবেন—কেন না, নথনাড়া দিবার দিন কাল গেল। বিধুমুখী ঘোষ, সৌদামিনী মিত্র, কামিনী গাঙ্গুলী প্রভৃতি দেশের শ্রীবৃদ্ধির পতাকাবাহিনীগণ, বোধ হয় পতাকা ফেলিয়া দিয়া, ফিরে বাঙ্গালীর মেয়ে সাজিয়া, স্বামীর শ্রীচরণ মাত্র ভরসা মনে করিয়া, বিবিয়ানা চাল খাট করিয়া আনিবেন। কালভুজঙ্গিনী কুলকামিনীগণ এখন হইতে মুখের বিষ হৃদয়ে লুকাইয়া, কেবল কটাক্ষ-বিষকে সংসারজয়ের একমাত্র সম্বল করিবেন। তাঁহাদিগের মনে থাকে যেন, “সদ্যস্ত্বপ্রিয়বাদিনী!”—বিদ্যাসাগর মহাশয়-প্রণীত বহুবিবাহ নিবারণবিষয়ক দ্বিতীয় পুস্তকে এ ব্যবস্থা খুঁজিয়া পাইয়াছি। বিদ্যাসাগর মহাশয় বহুবিবাহ নিবারণ জন্য এই পুস্তক লিখিয়াছিলেন, কিন্তু বাঙ্গালীর অদৃষ্ট সুপ্রসন্ন!—আমাদিগের পূর্ব্বজন্মার্জ্জিত পুণ্য অনন্ত! সেই পুস্তকোদ্ধৃত ধর্ম্মশাস্ত্রের বলে বাঙ্গালী মাত্রেই অসংখ্য বিবাহ করিতে পারিবেন। বিদ্যাসাগর মহাশয় যে শাস্ত্রকারদিগকে “লোকহিতৈষী” বলিয়াছেন, তাহা সার্থক বটে।\n*“বন্ধ্যাষ্টমেহধিবেদ্যাব্দে দশমে তু মৃতপ্রজা। একাদশে স্ত্রীজননী সদ্যস্ত্বপ্রিয়াবাদিনী ||”-বহুবিবাহ, দ্বিতীয় পুস্তক, ১৪৩ পৃ:।\n#বহুবিবাহ, দ্বিতীয় পুস্তক, ২৫২ পৃ:।\nএরূপ শাস্ত্রের দোহাই দিয়া কি ফল! এ শাস্ত্রানুসারে লোককে কার্য্য করিতে বলিলে বহুবিবাহ নিবারণ হয়, না বৃদ্ধি হয়?\nকিন্তু বোধ হয়, শাস্ত্রাবলম্বনপূর্ব্বক বহুবিবাহ পরিত্যাগ করিতে বলা বিদ্যাসাগর মহাশয়ের প্রকৃত উদ্দেশ্য নহে। বিদ্যাসাগর মহাশয় এবং তাঁহার সহিত যাঁহারা একমতাবলম্বী, তাঁহাদের মুখ্য উদ্দেশ্য এই যে, বহুবিবাহ নিবারণ জন্য রাজব্যবস্থা প্রচার হউক। দ্বিতীয় পুস্তকে সে কথা কিছুই নাই, কিন্তু প্রথম পুস্তকে আছে। সেই উদ্দেশ্যে প্রবৃত্তিদায়কস্বরূপ বহুবিবাহের অশাস্ত্রীয়তা প্রমাণ করিবার জন্য যত্ন করিয়াছেন। নচেৎ শাস্ত্রের নামে ভয় পাইয়া হিন্দু বহুবিবাহ বা কোন চিরপ্রচলিত প্রথা হইতে নিবৃত্ত হইবেক, এমত ভরসা বিদ্যাসাগর মহাশয় করিবেন, বোধ হয় না। কিন্তু রাজব্যবস্থার পক্ষে প্রবৃত্তিদায়ক বলিয়াও এ বিষয়ে ধর্ম্মশাস্ত্রের সাহায্য অবলম্বন করা আমাদিগের উপযুক্ত বোধ হয় না। এ বিষয়ে রাজবিধি প্রণীত করিতে গেলে, তাহা কি শাস্ত্রানুমত হওয়া আবশ্যক? না শাস্ত্রবিরুদ্ধ হইলেও ক্ষতি নাই? যদি তাহা শাস্ত্রানুমত হওয়া আবশ্যক হয়, তবে “সদ্যস্ত্বপ্রিয়বাদিনী”, “ক্ষত্রবিট্‌শূদ্রকন্যাস্তু* * * বিবাহ্যাঃ ক্কচিদেব তু” কথাগুলিও বিধিবদ্ধ করিতে হইবে। আর যদি তাহা শাস্ত্রবিরুদ্ধ হইলেও চলে, তবে বহুবিবাহের অশাস্ত্রীয়তা প্রমাণ করিতে প্রয়াস পাওয়া, নিষ্প্রয়োজনে পরিশ্রম করা মাত্র।\nআর একটি কথা এই যে, এ দেশে অর্দ্ধেক মুসলমান। যদি বহুবিবাহ নিবারণ জন্য আইন হওয়া উচিত হয়, তবে হিন্দু মুসলমান উভয় সম্বন্ধেই সে আইন হওয়া উচিত। হিন্দুর পক্ষে বহুবিবাহ মন্দ, মুসলমানের পক্ষে ভাল, এমত নহে। কিন্তু বহুবিবাহ হিন্দুশাস্ত্রবিরুদ্ধ বলিয়া, মুসলমানের পক্ষেও তাহা কি প্রকারে দণ্ডবিধি দ্বারা নিষিদ্ধ হইবে? রাজব্যবস্থাবিধাতৃগণ কি প্রকারে বলিবেন যে, “বহুবিবাহ হিন্দুশাস্ত্রবিরুদ্ধ, অতএব যে মুসলমান বহুবিবাহ করিবে, তাহাকে সাত বৎসরের জন্য কারারুদ্ধ হইতে হইবে।” যদি তাহা না বলেন, তবে অবশ্য বলিতে হইবে যে, “আমরা বড় প্রজাহিতৈষী ব্যবস্থাপক বটে; প্রজার হিতার্থ আমরা বহুবিবাহ প্রথা উঠাইব; কিন্তু আমরা অর্দ্ধেক প্রজাদিগের মাত্র হিত করিব। হিন্দুদিগের শাস্ত্র ভাল, তাঁহাদের ব্যাকরণের গুণে এক স্থানে “ক্রমশো বরা” ও “ক্রমশোহবরা” উভয় পাঠ চলিতে পারে, সুতরাং তাহাদিগেরই হিত করিব | আমাদিগের অবশিষ্ট প্রজা তাহাদিগের ভাগ্যদোষে মুসলমান, তাহাদিগের শাস্ত্রপ্রণেতৃগণ সুচতুর নহে, আরবী কায়দা হেলে দোলে না, বিশেষ মুসলমানের মধ্যে শ্রীযুক্ত ঈশ্বরচন্দ্র বিদ্যাসাগর মহাশয়ের ন্যায় কেহ পণ্ডিত নাই, অতএব বাকি অর্দ্ধেক প্রজাগণের হিত করিবার আবশ্যকতা নাই।” আমাদিগের ক্ষুদ্র বুদ্ধিতে বোধ হয় যে, ব্যবস্থাপক সমাজ এই দ্বিবিধ উক্তির মধ্যে কোন উক্তিই ন্যায়সঙ্গত বিবেচনা করিবেন না।\nঅতএব আমাদিগের সামান্য বিবেচনায় ধর্ম্মশাস্ত্রের দোহাই দিয়া কোন দিকে কোন ফল নাই। তবে ইহা অবশ্য স্বীকার্য্য যে, যদি ধর্ম্মশাস্ত্রে বিদ্যাসাগর মহাশয়ের বিশ্বাস ও ভক্তি থাকে, এবং যদি বহুবিবাহ সেই শাস্ত্রবিরুদ্ধ বলিয়া তাঁহার বিশ্বাস থাকে, তবে তিনি আত্মপক্ষসমর্থনে অধিকারী বটে, এবং তাহার পুস্তক, একজন সদনুষ্ঠাতার সদনুষ্ঠানে প্রবৃত্তির প্রমাণস্বরূপ সকলের নিকট আদরণীয়। আর যদি বিদ্যাসাগর মহাশয়ের শাস্ত্রে বিশ্বাস ও ভক্তি না থাকে, তবে সেই শাস্ত্রের দোহাই দেওয়া কপটতা মাত্র। যিনি বলিবেন যে, সদনুষ্ঠানের অনুরোধে এইরূপ কপটতা প্রশংসনীয়, আমরা তাঁহাকে বলিব যে, সদনুষ্ঠানের উদ্দেশ্যেই হউক বা অসদনুষ্ঠানের উদ্দেশ্যেই হউক, যিনি কপটাচার করেন, তাঁহাকে কপটাচারী ভিন্ন আর কিছুই বলিব না। আপনার ক্ষুধানিবারণার্থে যে চুরি করে, সেও যেমন চোর, পরকে বিতরণার্থ যে চুরি করে, সেও তেমনি চোর। বরং দাতা চোরের অপেক্ষা ক্ষুধাতুর চোর মার্জ্জনীয়; কেন না, সে কাতরতাবশতঃ, এবং অলঙ্ঘ্য প্রয়োজনের বশীভূত হইয়া চুরি করিয়াছে। তেমনি যে ব্যক্তি কাতরতাবশতঃ এবং অলঙ্ঘ্য প্রয়োজনের বশীভূত হইয়া চুরি করিয়াছে। তেমনি যে ব্যক্তি আত্মরক্ষার্থ কপটতা করে, তাহার অপেক্ষা যে নিষ্প্রয়োজনে কপটতা করে, সেই অধিকতর নিন্দনীয়। যিনি এই পাপপূর্ণ, মিথ্যাপরায়ণ মনুষ্যজাতিকে এমত শিক্ষা দেন যে সদনুষ্ঠানের জন্য প্রতারণা এবং কপটাচারও অবলম্বনীয়, তাঁহাকে আমরা মনুষ্যজাতির পরম শত্রু বিবেচনা করি। তিনি কুশিক্ষার পরম গুরু।\nআমরা এ কথা বিদ্যাসাগর সম্বন্ধে বলিতেছি না। আমরা এমত বলিতেছি না যে, বিদ্যাসাগর মহাশয় ধর্ম্মশাস্ত্রে স্বয়ং বিশ্বাসবিহীন বা ভক্তিশূন্য। তিনি ধর্ম্মশাস্ত্রের প্রতি গদ্গদচিত্ত হইয়া তৎপ্রচারে প্রবৃত্ত হইয়াছেন। আমরা ইহাও বলিতেছি যে, বিদ্যাসাগর মহাশয়ের ন্যায় উদার চরিত্রে কপটাচরণ কখনই স্পর্শ করিতে পারে না—তিনি স্বয়ং ধর্ম্মশাস্ত্রে অবিচলিত ভক্তিবিশিষ্ট সন্দেহ নাই। কেবল আমাদিগের কপালদোষে বহুবিবাহ নিবারণের সদুপায় কি, তৎসম্বন্ধে তিনি কিছু ভ্রান্ত। ইহার অধিক আর কিছুই আমাদিগের বলিবার নাই।\nযে কয়েকটি কথা বলা আমাদিগের উদ্দেশ্য, তাহা সংক্ষেপে পুনরুক্ত করিতেছি।\n১। বহুবিবাহ অতি কুপ্রথা; যিনি তাহার বিরোধী, তিনিই আমাদিগের কৃতজ্ঞতার ভাজন।\n২। বহুবিবাহ এ দেশে স্বতঃই নিবারিত হইয়া আসিতেছে; অল্প দিনে একেবারে লুপ্ত হইবার সম্ভাবনা; তজ্জন্য বিশেষ আড়ম্বর আবশ্যক বোধ হয় না। সুশিক্ষার ফলে উহা অবশ্য লুপ্ত হইবে।\n৩। এ কথা যদিও সত্য বলিয়া স্বীকার না করা যায়, তবে ইহার অশাস্ত্রীয়তা প্রমাণ করিয়া কোন ফললাভের আকাঙ্ক্ষা করা যাইতে পারে না।\n৪। আমাদিগের বিবেচনায় বহুবিবাহ নিবারণের জন্য আইনের প্রয়োজন নাই। কিন্তু যদি প্রজার হিতার্থ আইনের আবশ্যকতা আছে, ইহা স্থির হয়, তবে ধর্ম্মশাস্ত্রের মুখ চাহিবার আবশ্যক নাই।\nউপসংহার কালে আমরা বিদ্যাসাগর মহাশয়ের নিকট ক্ষমা প্রার্থনা করিতেছি। তিনি বিজ্ঞ, শাস্ত্রজ্ঞ, দেশহিতৈষী, এবং সুলেখক, ইহা আমরা বিস্মৃত হই নাই। বঙ্গদেশ তাঁহার নিকট অনেক ঋণে বদ্ধ। এ কথা যদি আমরা বিস্মৃত হই, তবে আমরা কৃতঘ্ন। আমরা যাহা লিখিয়াছি, তাহা কর্ত্তব্যানুরোধেই লিখিয়াছি। তিনি যদি কর্ত্তব্যানুরোধে বহুবিবাহের বিচারে প্রবৃত্ত হইয়া থাকেন, তবে আমাদের এ কথা সহজে বুঝিবেন।\nCategory: ২য় খণ্ড\n« বঙ্গে ব্রাহ্মণাধিকার\nবাঙ্গালা ভাষা »


ফুচকায় প্রস্রাবের জল সরাসরি মিশিয়ে বিক্রি, হাতেনাতে ধরা পড়লো বিক্রেতা, স্টল ভা'ঙল জনতা, রইলো ছবি! - BrightBengal\nহোম/নিউজ/ফুচকায় প্রস্রাবের জল সরাসরি মিশিয়ে বিক্রি, হাতেনাতে ধরা পড়লো বিক্রেতা, স্টল ভা’ঙল জনতা, রইলো ছবি!\nফুচকায় প্রস্রাবের জল সরাসরি মিশিয়ে বিক্রি, হাতেনাতে ধরা পড়লো বিক্রেতা, স্টল ভা’ঙল জনতা, রইলো ছবি!\nনিজস্ব প্রতিবেদন :-এখনকার প্রজন্মের মেয়েদের বলা ভুল মেয়েদের পাশাপাশি ছেলেদের একটি জনপ্রিয় খাবার হলো ফুচকা। টক-ঝাল-মিষ্টি সমস্ত রকম স্বাদ একসাথে পাওয়া যায় বলে অধিকাংশ মানুষের জনপ্রিয় হয়ে থাকে এই খাবারটি। রাস্তার ধারে ছোট ছোট স্টলে ফুচকা বিক্রেতাদের আমরা দেখতে পাই ।\nকিন্তু একথা আমাদের মাথায় রাখা দরকার যে যেকোনো জিনিস খাবার পাশাপাশি সেই জিনিস এর শুদ্ধতা নিয়ে একবার চিন্তা করা উচিত অর্থাৎ সে খাবারটি কোথা থেকে আসছে , বা তার সাথে কি মেশানো হচ্ছে ইত্যাদি ইত্যাদি।\nফুচকা সাথে যেহেতু তেঁতুল জল মেশানো হয় তাই অনেকের মনে প্রশ্ন থাকে যে আদতে ফুচকা কতটা শুদ্ধ? অর্থাৎ ফুচকার তেতুল জলে অন্য কোন কিছু মেশানো হয় কিনা সে বিষয়ে প্রশ্ন করেছেন এর আগে অনেকে । কিন্তু স্বাদের কাছে এই সমস্ত প্রশ্ন পড়ে গেছে ঢাকা । উৎসব হোক বা কোন অনুষ্ঠান বাড়ি ফুচকা চাই চাই । কিন্তু সম্প্রতি এমন এক ধরনের ঘটনা ঘটল যা শুনলে আপনার গা শিউরে উঠবে এবং পরবর্তীকালে আপনি হয়তো ফুচকার ধারেপাশে যাবেন না।\nমহারাষ্ট্রের কোলহাপুরে এক ফুচকা বিক্রেতাকে দেখা গেল এই অবিশ্বাস্য কান্ড করতে। তিনি তেঁতুল জলের সাথে মিশিয়ে যাচ্ছেন ক্রমশ তার প্রস্রাব এবং সেই ফুচকা বিক্রি করছেন। সেই ফুচকা খেতে ভিড় হচ্ছে মানুষের প্রচুর । কারণ এই ঘটনা কারো জানা ছিল না । এর পাশাপাশি ওই ফুচকা বিক্রেতার এলাকাতে বেশ জনপ্রিয়। মাঝে মাঝে এমন হয় যখন তার ফুচকা খেতে লাইন পড়ে যায়। কিন্তু এই ঘটনা সামনে আসেন ঘেন্নায় গা শিউরে উঠেছে সকলের।\nভিডিওতে স্পষ্ট দেখা যাচ্ছে যে ওই জনৈক ফুচকাওয়ালা নিজের প্রস্রাব মিশিয়ে যাচ্ছেন তেতুল জলে । এই ভিডিওটি সামনে আশাতে রীতিমতো শুরু হয় চাঞ্চল্য । স্থানীয় বাসিন্দারা তার ফুচকা ফেলে দেয় এবং তার গাড়িটি ভেঙে দেয় । এর আগেও মহারাষ্ট্রে একজনও ফুচকাওয়ালা বাথরুম পরিষ্কার করার রাসায়নিক মিশিয়ে ধরা পড়েছিলেন। সেই সময় নবনির্মিত সেনা ৩০০ বেশি ফুচকা স্টল ভেঙে দিয়েছিলেন ও আন্দোলনে পথে নেমেছেন তারা।\n— Bengal News Media (@media_bengal) November 7, 2020\n'বিবাহিত পুরুষের সঙ্গে সম্পর্ক শুধু য'ন্ত্র'ণাই দেয়, পাওয়া যায়না কিছুই.. নিজের জীবন দিয়ে বুঝেছি'..- 'জুন আন্টি' ভাইরাল ভিডিও!\nমারধরের জন্য ৫,০০০ টাকা, খু'নের জন্য লাগবে ৫৫,০০০, প্রকাশ্যে উত্তর প্রদেশের অ'পরা'ধী'দের রেট চার্ট!


ভারত ও রাশিয়ার মধ্যে ১০টি সমঝোতা স্মারক সই | বিশ্ব | DW | 24.12.2012\nসোমবার সন্ধ্যায় দিল্লিতে ভারতের প্রধানমন্ত্রী ড. মনমোহন সিংয়ের সঙ্গে বৈঠকে মিলিত হন সফররত রুশ প্রেসিডেন্ট ভ্লাদিমির পুটিন৷ আলোচনায় আসে প্রতিরক্ষা বাণিজ্য, বেসামরিক পরমাণু সহযোগিতা এবং আঞ্চলিক ও আন্তর্জাতিক নানান ইস্যু৷\nপ্রধানমন্ত্রী ড. মনমোহন সিং ও পুটিনের বৈঠকে প্রাধান্য পায় প্রতিরক্ষা বাণিজ্য৷ আগামী দশ বছরে দশ হাজার কোটি মার্কিন ডলারের সমর উপকরণ কেনার পরিকল্পনা আছে ভারতের৷ ভারত-রুশ সম্পর্কের ভিত্তিটাই হলো কার্যত প্রতিরক্ষা সহযোগিতা৷\nআলোচনা শেষে সই হয় বিভিন্ন ক্ষেত্রে দশটি সমঝোতা স্মারকপত্র যার মধ্যে আছে প্রত্যক্ষ বিনিয়োগ, কারিগরী ও প্রযুক্তি সহযোগিতা, সর্বাধুনিক যুদ্ধবিমান ও তার যন্ত্রাংশ সরবরাহ তথা ভারতে লাইসেন্সের অধীনে তার উৎপাদন ইত্যাদি৷\nপরিবর্তে রাশিয়া সাইবেরিয়া এবং অন্যত্র তেল ও গ্যাস উৎপাদনে ভারতের যোগদানকে স্বাগত জানাবে৷\nবৈঠক শেষে এক যৌথ সংবাদ সম্মেলনে প্রধানমন্ত্রী মনমোহন সিং বলেন, আঞ্চলিক ও আন্তর্জাতিক ইস্যু নিয়ে আলোচনা হয়৷ অনেক ক্ষেত্রেই উভয় দেশের দৃষ্টিভঙ্গী অভিন্ন৷ নিরাপত্তা পরিষদ, ব্রিকসের মতো আন্তর্জাতিক মঞ্চে দুদেশের শলাপরামর্শ প্রক্রিয়া হয়েছে গভীরতর৷\nআফগানিস্তান প্রসঙ্গে ভারতের প্রধানমন্ত্রী বলেন একটি স্থিতিশীল, ঐক্যবদ্ধ ও গণতান্ত্রিক আফগানিস্তান কাম্য - যা থাকবে সন্ত্রাস এবং বাইরের হস্তক্ষেপ মুক্ত৷\nরুশ প্রেসিডেন্ট বলেন, তাঁদের মধ্যে গঠনমূলক আলোচনা হয়েছে৷ দ্বিপাক্ষিক সম্পর্কের প্রতিফলন ঘটছে রাজনৈতিক সংলাপ, বিনিয়োগ, বাণিজ্য, প্রযুক্তি এবং দুদেশের জনগণের মধ্যে যোগাযোগের ক্ষেত্রে৷\nএমন কয়েকটি ইস্যু ছিল যা নিয়ে ভারত-রুশ সম্পর্ক সম্প্রতি টান ধরেছিল৷ যেমন তামিলনাড়ুর পরমাণু বিদ্যুৎ প্রকল্পের মতো বেসামরিক পরমাণু বিদ্যুৎ কেন্দ্রগুলির নিরাপত্তা সংক্রান্ত দায়বদ্ধতা আইন৷ এতে সরবরাহকারী দেশকে পরমাণু দুর্ঘটনাজনিত দায় বহন করতে হবে৷\nউল্লেখ্য, রুশ-ভারত কূটনৈতিক সম্পর্কের ৬৫ বছর চলছে৷\nলেখক অনিল চট্টোপাধ্যায়, নতুন দিল্লী\nকি-ওয়ার্ডস রাশিয়া, ভারত, পুটিন, মনমোহন, সামরিক, প্রতিরক্ষা


১৩ জুলাই ২০১৯, ০৮:০০\nআপডেট: ১৩ জুলাই ২০১৯, ০৯:২৮\n২০১৫ সালে ইরানের সঙ্গে ছয় বিশ্বশক্তির (যুক্তরাষ্ট্র, যুক্তরাজ্য, রাশিয়া, ফ্রান্স, জার্মানি ও জাতিসংঘ) চুক্তিতে কী ছিল? চুক্তির বিষয়বস্তু ছিল ইরানের ওপর বিভিন্ন সময় আরোপিত নানা ধরনের নিষেধাজ্ঞা পর্যায়ক্রমে প্রত্যাহার করবে যুক্তরাষ্ট্রসহ পশ্চিমা বিশ্ব। বিপরীতে ইরান তার পারমাণবিক কর্মসূচি সীমিত করবে। অর্থাৎ পারমাণবিক অস্ত্র তৈরির পরিকল্পনা থেকে সরে আসবে।\nকিন্তু প্রশ্ন হলো ইরান কবে থেকে পারমাণবিক কর্মসূচি শুরু করল? পারমাণবিক কর্মসূচির প্রযুক্তি বা কলকবজা কোথায় পেল ইরান? এর উত্তর জানতে হলে ফিরে যেতে হবে সেই দিনগুলোতে, যখন ইরানের শাসকের সঙ্গে দহরম-মহরম ছিল ট্রাম্পের পূর্বসূরিদের। রয়টার্স বলছে, ১৯৫৭ সালে যুক্তরাষ্ট্র ইরানের সঙ্গে বেসামরিক পারমাণবিক সহযোগিতা চুক্তি সই করে। এরপর ১৯৬৭ সালে যুক্তরাষ্ট্রই ইরানকে পাঁচ মেগাওয়াট ক্ষমতাসম্পন্ন পারমাণবিক চুল্লি সরবরাহ করে। শুধু তা–ই নয়, ওই চুল্লির সঙ্গে ৯৩ শতাংশ সমৃদ্ধ ইউরেনিয়াম জ্বালানিও ইরানকে দেয় যুক্তরাষ্ট্র। ৯৩ শতাংশ সমৃদ্ধ ইউরেনিয়াম দিয়ে পারমাণবিক অস্ত্র তৈরি করা সম্ভব। তার মানে তো সেই ১৯৬৭ সালেই পারমাণবিক অস্ত্র তৈরির কলকবজা ইরানের হাতে তুলে দিয়েছে যুক্তরাষ্ট্র। তাহলে এখন যুক্তরাষ্ট্রের এত মাথাব্যথা কেন? যুক্তরাষ্ট্রের মাথাব্যথার কারণটাও পরিষ্কার। ইরানের সঙ্গে পারমাণবিক সহযোগিতা চুক্তি সই ও তেহরানকে পারমাণবিক চুল্লি সরবরাহের সময় তেহরানের মসনদে ছিলেন ওয়াশিংটনের মদদপুষ্ট বলে পরিচিত মোহাম্মদ রেজা শাহ পাহলভি। মদদপুষ্ট বলার কারণ এক বাক্যেই স্পষ্ট হয়—পাহলভির ক্ষমতা পাকাপোক্ত করতে গণতান্ত্রিকভাবে নির্বাচিত ইরানের প্রথম প্রধানমন্ত্রী মোহাম্মদ মোসাদ্দেককে ১৯৫৩ সালে ক্ষমতাচ্যুত করায় হাত ছিল ওয়াশিংটনের। সেটা পরে যুক্তরাষ্ট্র স্বীকারও করেছে। পাহলভির ইরানকে পারমাণবিক অস্ত্র তৈরির সরঞ্জাম দেওয়ার সময় ওয়াশিংটনের নেতৃত্ব কী ভেবেছিল? পাহলভির হাতে পারমাণবিক অস্ত্র তুলে দেওয়া নিরাপদ? আসল কথা হলো যুক্তরাষ্ট্রের দালালি করলে পারমাণবিক অস্ত্রের অধিকারী হতে কোনো দেশের বাধা নেই। আর ১৯৭৯ সালে ইরানে বিপ্লবের পর থেকে যেহেতু ইরানের ক্ষমতায় যুক্তরাষ্ট্রের বিরোধীরা, তাই এই ইরানকে পারমাণবিক অস্ত্র তৈরি করতে দেওয়া যাবে না। এটাই হলো ট্রাম্পের যুক্তরাষ্ট্রের ইরাননীতির সারকথা।\nশুধু যুক্তরাষ্ট্র কেন? যে ছয় বিশ্বশক্তি ইরানের সঙ্গে সমঝোতা করেছিল, তাদের অতীত কী? মার্কিন মদদপুষ্ট পাহলভি ভালোই সুনজর পেয়েছিলেন যুক্তরাজ্য ও ফ্রান্সের কাছ থেকে। নিউইয়র্ক টাইমস বলছে, ইরানে গণতান্ত্রিকভাবে নির্বাচিত প্রথম প্রধানমন্ত্রী মোসাদ্দেককে ক্ষমতাচ্যুত করতে যুক্তরাষ্ট্রের সিআইএর সঙ্গে ওতপ্রোতভাবে জড়িয়ে ছিল ব্রিটিশ এমআই৬। যুক্তরাষ্ট্রভিত্তিক গবেষণা প্রতিষ্ঠান এনটিআই বলছে, ১৯৭৬ সালে জয়েন্ট স্টক কোম্পানি ইউরোডিফের ফ্রান্সে অবস্থিত ইউরেনিয়াম সমৃদ্ধকরণ প্ল্যান্টের ১০ শতাংশ শেয়ারের মালিকানা কিনতে ১০০ কোটি ডলার দেন পাহলভি। যেখানে ফরাসি সরকারের সায় ছিল। ১৯৭৯ সালে বিপ্লবে পাহলভির পতনের পর ইরানের পারমাণবিক কর্মসূচি কিছুটা গতি হারায়। এর কারণ হলো পাহলভির সঙ্গে তাঁর পারমাণবিক কর্মসূচির বিজ্ঞানীরা দেশ ছেড়ে পালিয়ে যান। এতে বুশেহর পারমাণবিক স্থাপনাসহ সব পারমাণবিক স্থাপনার কার্যক্রম স্তিমিত হয়ে পড়ে। পরে বিপ্লবপরবর্তী আয়াতুল্লাহ রুহুল্লাহ খোমেনির ইরান নতুন করে ভাবতে থাকে। এতে তারা পাশে পায় পাকিস্তান, চীন ও রাশিয়াকে। এই রাশিয়া আবার ইরানের সঙ্গে সমঝোতাকারী ছয় বিশ্বশক্তির একটি। গবেষণা প্রতিষ্ঠান এনটিআই বলছে, ১৯৯২ সালের আগস্টে ইরান রাশিয়ার সঙ্গে দ্বিপক্ষীয় পারমাণবিক সহযোগিতা চুক্তি সই করে। এর ধারাবাহিকতায় ১৯৯৫ সালে রাশিয়া ইরানের বুশেহর পারমাণবিক স্থাপনার কাজ সম্পূর্ণ করার ঘোষণা দেয়। একই সঙ্গে গোপনে তেহরানকে গবেষণাগার জন্য চুল্লি, জ্বালানি সুবিধা ও গ্যাস সেন্ট্রিফিউজ প্ল্যান্ট দেওয়ার প্রস্তাব দেয় মস্কো।\nমোট কথা, ইরানের হাতে পারমাণবিক অস্ত্র তৈরির যে যন্ত্রপাতি রয়েছে, সেগুলো কোনো না কোনোভাবে সরবরাহ করেছে যুক্তরাষ্ট্র, যুক্তরাজ্য, রাশিয়া, ফ্রান্স, রাশিয়া, চীন বা পাকিস্তান। কিন্তু মূল উদ্যোক্তা যে যুক্তরাষ্ট্র বা আজকের ট্রাম্পের পূর্বসূরিরা, সেটা নিশ্চিত। সেই যুক্তরাষ্ট্র আজ ইরানের পারমাণবিক কর্মসূচি নির্মূল করতে উঠেপড়ে লেগেছে।\nতবে হ্যাঁ, পারমাণবিক অস্ত্রের বিস্তার যত হবে, বিশ্বমানবতা ততই হুমকির মুখে পড়বে। তাই এর বিস্তার রোধে কাজ করতে হবে পক্ষপাতহীনভাবে। এ ক্ষেত্রে যুক্তরাষ্ট্র বা অন্য কারও মুখাপেক্ষী না হয়ে জাতিসংঘ তথা আন্তর্জাতিক আণবিক শক্তি সংস্থাকে (আইএইএ) শক্ত হাতে কার্যকর পদক্ষেপ নিতে হবে।\nআরব বিশ্ব ইরান\nতালেবানের সঙ্গে একটি টেস্ট ম্যাচ\nইন্টারনেটকে কবজায় আনতে চায় যুক্তরাষ্ট্র\nমুক্তি চাইছেন ‘মহসিন–এ–পাকিস্তান’\nউদ্ভট উটের পিঠে ঢাকার সাত কলেজ\nনিরাপদ সড়ক আন্দোলন নিয়ে সরকার গৃহীত পদক্ষেপ কতটুকু যৌক্তিক?\nমহাকাশকেও ছাড়ছে না পরাশক্তিগুলো!\nচলতি মাসেই মানুষের চন্দ্রাভিযানের ৫০ বছর পূর্তি হচ্ছে। যুক্তরাষ্ট্রের পাঠানো...\nজি–২০ কি এখনো প্রাসঙ্গিক?\n২০০৮ সালের শেষ দিকে যখন জি-২০–এর নেতারা তাঁদের প্রথম শীর্ষ সম্মেলনে...\nপুতিনের স্তালিনচর্চা মেনে নেওয়া যায়?\nরাশিয়ার প্রেক্ষাপটে ১৯৮৯ সালকে ‘মহান প্রত্যাশার বছর’ বলে অভিহিত...\nকাঠমান্ডু হয়ে ঢাকা-তিব্বত?\nপ্রতিটি দেশের কিছু অবকাঠামোগত স্বপ্ন থাকে। এক সময় সেটা অধরা সায়েন্স ফিকশনের...\nইংরেজির ‘জাদুতে’ এবার ভালো ফল\n‘কঠিন’ বিষয় ইংরেজিও যে পাসের হারে বড় ভূমিকা রাখে, এবার তা দেখা...\nবিশ্বকাপ বাছাইয়ে প্রতিপক্ষের ‘চেহারা’ দেখে খুশি বাংলাদেশ কোচ!\nকাল বিশ্বকাপ ও এশিয়ান কাপের যৌথ বাছাইয়ের ড্রতে বাংলাদেশের গ্রুপে পড়েছে ভারত,...\nব্যাংকের ‘নয়ছয়’ আর নয়\nব্যাংকের টাকাপয়সার ‘নয়ছয়’ হয়ে গেছে, কিন্তু সুদ হারের...\nকোচ নির্বাচনে এবার কোহলির কোনো কথা শোনা হবে না\nভারতের জাতীয় ক্রিকেট দলের নতুন হেড কোচ খুঁজছে বিসিসিআই। নতুন এ কোচ নির্বাচন...


বোকা বুড়োর কথা – ৪ নম্বর প্ল্যাটফর্ম\nDecember 29, 2020 চার নম্বর প্ল্যাটফর্ম যদি দু-একটা বীজ ভিজে ওঠে... 0\nপ্রবন্ধকার, অবসরপ্রাপ্ত শিক্ষক\nসম্ভবত সেটা ছিল ১৯৫৭ সাল— সিউড়ি থেকে কলকাতায় এসে সবে ভর্তি হয়েছি স্কটিশ চার্চ কলেজিয়েট স্কুলে ক্লাস নাইনে। তখন চালু হল ‘নয়া পয়সা’— আগে ছিল চার পয়সায় এক আনা, ষোলো আনায় এক টাকা অর্থাৎ চৌষট্টি পয়সায় এক টাকা। এখন নতুন চালু ‘মেট্রিক সিস্টেম’-এ একশো পয়সায় এক টাকা। নতুন পুরনো দুরকম মুদ্রাই চালু ছিল, প্রায় সকলেরই পকেটে থাকত নতুন পুরনো মুদ্রা বিনিময় তালিকা। কিছুদিনের মধ্যে পুরনো মুদ্রা বাজার থেকে তুলে নেওয়া হল, লেনদেন সবই হতে লাগল নতুন মুদ্রায়। ‘নয়া’ বিশেষণ উঠে গেল ক্রমে ক্রমে।\nএর পরে কবে থেকে যে বিভিন্ন মাপের ক্ষেত্রে মেট্রিক সিস্টেম চালু হয়ে ‘মিটার’, ‘গ্রাম’ আর ‘লিটার’ চালু হয়েছে মনে পড়ছে না। তবে এসব ক্ষেত্রে পারস্পরিক বিনিময় ততটা প্রাত্যহিকতার পর্যায়ে পড়ত না মুদ্রার ক্ষেত্রে যতটা ছিল। আস্তে আস্তে সাময়িক অসুবিধা কাটিয়ে এগুলিতেও আমরা অভ্যস্ত হয়ে উঠলাম।\nআগে দূরত্বের ক্ষেত্রে আমার এই ব্যক্তিগত অসুবিধা খুব বেশিই ছিল। ‘মাইল’ বললে কতটা দূরত্ব সেটা যত সহজে আন্দাজ করতে পারতাম ‘কিলোমিটার’ বললে তত সহজে পারতাম না। কিন্তু পরবর্তী সময়ে এই অসুবিধা কীভাবে কাটিয়ে উঠেছি সেই কথা বলতেই এই ভূমিকার অবতারণা।\nগ্রামের পথে হেঁটে চলেছি, সঙ্গে একজন গ্রামবাসী ‘বুড়ো’ বন্ধু, পেশাগতভাবে কৃষক, প্রথাগত শিক্ষা সম্ভবত প্রাথমিকের পর্যায়ও অতিক্রম করেনি। সেই কারণে ‘শহুরে’ ‘শিক্ষিত’ আমার মত যুবকের কাছে আমার তুলনায় অনেকটাই ‘কম’ শিক্ষিত, ‘বোকা বুড়ো’ আর কি। কতদূর আর যেতে হবে জিজ্ঞাসা করায় তিনি জানালেন আরও প্রায় পাঁচ কিলোমিটার পথ যেতে হবে। কিলোমিটার দূরত্বটা ঠিক বুঝতে পারি না বললাম। সঙ্গে সঙ্গে ‘বোকা বুড়ো’ জবাব দিলেন পাঁচ কিলোমিটার মানে এই মাইল তিনেক। আমি জিজ্ঞাসা করলাম কী করে হিসাব করলেন? জবাব এল “খুব সোজা। ঐ পুরনো পয়সা আর নয়া পয়সার হিসেব। পুরনো ৬৪ পয়সায় নতুন ১০০ পয়সা— পুরনো ৬৬ মাইলে নতুন ১০০ কিলোমিটার। তাই হিসেবটা একই রকম, শুধু পঞ্চাশের বেশি হলে এক আর একশোর বেশি হলে দুই বাড়িয়ে দিলেই হিসেব নিখুঁত।” অবাক হয়ে তার মুখের দিকে তাকিয়ে থাকলাম। ‘কী হল?’ দাঁড়িয়ে পড়লে কেন জিজ্ঞেস করল ‘বোকা বুড়ো’ বন্ধুটি। তাৎক্ষণিক কোনও জবাব আসেনি আমার মুখে— ভাবছিলাম কে সত্যিই ‘বেশি’ শিক্ষিত— আমি না এই ‘বোকা বুড়ো’?\nসেই একই প্রশ্ন আজ আমার সামনে এসে দাঁড়িয়েছে। অনেক অনেক তত্ত্বকথা এতদিন বলে এসেছি— কিছু বুঝে, অধিকাংশই না বুঝে। অনেক ‘থিওরি’ কপচেছি কী করা উচিত আর কী করা উচিত নয় এসব নিয়ে। আসলে প্রশ্নগুলোই ঠিক করতে পারিনি, উত্তর তো দূরের কথা। আজ রাজধানী দিল্লির পথে দাঁড়িয়ে গ্রামের কৃষকেরা সেইসব প্রশ্ন পরিষ্কারভাবে সামনে এনে দিয়েছে— জবাব আমাদের সবাইকে দিতে হবে।\nকী কী সব প্রশ্ন?\nভারতীয় সংস্কৃতি আর জীবনধারার বহুমুখিনতা যেমন অনস্বীকার্য, তেমনই অনস্বীকার্য ভারতের ভৌগোলিক বিভিন্নতা। কৃষি এমনই একটি কাজ যেটি একান্তভাবে পরিবেশ-নির্ভর। সেই কারণে দেশের বিভিন্ন অংশে কৃষিকাজ বিভিন্নধর্মী, তা সে কৃষিপণ্য হোক বা পদ্ধতিই হোক। আর এর সঙ্গে তাল মিলিয়ে গড়ে উঠেছে কৃষিপণ্যের বিপনন ব্যবস্থা। সেখানেও আঞ্চলিক বিভিন্নতা লক্ষণীয়। এক আইনের আওতায় এদের আনা যায় না, আনা উচিতও নয়। সংবিধান-প্রণেতারা এই কারণেই কৃষিব্যবস্থাকে রাজ্য-তালিকায় রেখেছেন। রাজ্য তার এলাকাভিত্তিক বৈচিত্র্য অনুধাবন করে কৃষিসংক্রান্ত আইন-কানুন তৈরি ও প্রয়োগ করবে। কৃষিক্ষেত্রে সঙ্ঘীয় [‘কেন্দ্রীয়’ শব্দটির পরিবর্তে সচেতনভাবে ‘সঙ্ঘীয়’ শব্দটি ব্যবহার করছি] সরকারের ভূমিকা খুবই সীমিত। কিন্তু যারা আজ সঙ্ঘীয় শাসনক্ষমতায় অধিষ্ঠিত হয়েছে তারা ভারতীয় জীবনধারার বহুমুখিনতাকে অস্বীকার করে এককেন্দ্রিক সমসত্ত্ব এক সমাজব্যবস্থা প্রতিষ্ঠা করতে চায়। আর সেই কাজে যে কোনও সুযোগ তারা ব্যবহার করছে। যখন দেশের সকল শক্তি একজোট করে করোনা অতিমারির বিরুদ্ধে লড়াই করার কথা ঠিক সেই সময়ে মহামারি প্রতিরোধ আইনের সুযোগ নিয়ে নতুন কৃষি আইন নিয়ে এসেছে এই সরকার সেকথা আমরা সবাই জানি। প্রথমে ‘অধ্যাদেশ’, তারপর লোকসভায় সংখ্যাগরিষ্ঠতার সুযোগে অনুমোদন আর শেষ পর্যন্ত ‘ধ্বনিভোট’-এ রাজ্যসভায় পাশ করানো হল এই আইনগুলি। এই সব আইন পাশ করাতে সরকার কতটা সংবিধান-বিরোধী কাজ করেছে, বা এই সব আইনের কোন কোন ধারা কৃষকের স্বার্থ বিঘ্নিত করবে এসব প্রশ্ন নিয়ে শহরের শিক্ষিত আইন-জানা আমরা আলোচনায় ব্যস্ত আর মুখর। কিন্তু গ্রামের ‘বোকা বুড়ো’ ভূমিপুত্রেরা নিজেদের অভিজ্ঞতালব্ধ জ্ঞান থেকে ধরে ফেলেছে এই আইন কেন নিয়ে এসেছে সরকার। তাই সদলবলে এমনকি কেউ কেউ সপরিবারে চলে এসেছে দিল্লির পথে— দাবী একটাই— এই আইনগুলি হটাও!\nআজও কৃষিব্যবস্থায় উৎপাদনের মাধ্যম ‘জমি’ আর উৎপাদিত পণ্য ‘ফসল’-এর ওপর অধিকার আছে বিরাট সংখ্যক সাধারণ কৃষকের। ‘মহামারি আইন’-এর সুযোগ নিয়ে কৃষকের সেই অধিকার কেড়ে নিয়ে পুঁজির মালিকের হাতে জমি আর ফসলের অধিকার তুলে দিতে বদ্ধপরিকর এই সরকার। সেই কারণে যে এই আইনগুলি সেটা আমরা বুঝতে না পারলেও ‘মাটির সন্তান’ কৃষকদের বুঝতে অসুবিধা হয়নি। তাদের একমাত্র দাবী এই সব আইন বাতিল করতে হবে, কোনও তথাকথিত সংশোধন/পরিবর্তন চলবে না, সব আইনগুলি বাতিল করতে হবে।\nআজকে দেশের কৃষিব্যবস্থা যেমন আছে তাতে ব্যাপক সংস্কার যে প্রয়োজন সেকথা কেউ অস্বীকার করতে পারবে না। কিন্তু তার একটা সময় আছে, এই অতিমারির সময়ে সেটা করা কি একান্ত প্রয়োজন? আসলে এই সরকার আগে থেকেই পুঁজিপতিদের সঙ্গে ব্যবস্থা করে রেখেছিল। নইলে বলুন তো হরিয়ানা আর বিহারে আদানি কোম্পানি কেন কৃষিপণ্য মজুতের বড় বড় গুদাম তৈরি করে রেখেছে আর তৈরি করে চলেছে?\nসবাই জানে কৃষিজ পণ্যের মরশুমি চরিত্র। ভৌগোলিক ঋতুচক্রের সঙ্গে এর যোগ নিবিড়। এক একটি ফসল বিশেষ এক সময়েই উৎপন্ন হয়— অথচ তার চাহিদা থাকে সারা বছর। সেইজন্য এই সব বিশেষভাবে গুদামজাত করতে হয়, মজুত করতে হয়, কীটপতঙ্গের আক্রমণ থেকে এদের রক্ষা করার ব্যবস্থা করতে হয়। ফসল যখন ওঠে তখন জোগান থাকে চাহিদার তুলনায় অনেক বেশি। সেই কারণে বিশেষ করে ছোট কৃষক কম দামে বিক্রি করতে বাধ্য হয় তার ফসল। সেই ফসল কিনে নিয়ে মজুত করে রাখে মজুতদারেরা, পরে বেশি দামে বিক্রি করে মুনাফা কামায়। এই ব্যবস্থায় রাশ টানার জন্যে অবশ্যপ্রয়োজনীয় পণ্যের ক্ষেত্রে মজুতের পরিমাণ নির্দিষ্ট সীমায় বেঁধে রাখার যে আইন করা হয়েছিল সেটা এই মুহূর্তে তুলে নেওয়ার কি প্রয়োজনীয়তা আছে? একটাই কারণ, আর সেটা হল মজুতদারদের পকেটে অতি-মুনাফার ব্যবস্থা করে দেওয়া আর সরকার ঠিক সেটাই করল। ‘বুদ্ধিমান’ আমরা বুঝতে না পারলেও গ্রামের ‘বোকা বুড়োরা’ কিন্তু বুঝে গেল আর তাই আওয়াজ তুলেছে নতুন ঐ আইনের সংশোধন নয়, আইনটিই বাতিল করতে হবে।\nঅনেক আন্দোলনের ফলে কিছু কিছু কৃষিজাত পণ্যের ন্যূনতম দাম সরকার প্রতি বছর ঘোষণা করে। এটাই এমএসপি। বলা হয়েছিল কৃষক যদি বাজারে এই দামে তার ফসল বিক্রি করতে না পারে তাহলে সরকার তার কাছ থেকে এই দামে ঐ ফসল সরাসরি কিনে নেবে। তার জন্য সরকার ‘মান্ডি’ বা ফসল ক্রয়ের বাজার স্থাপন করবে যাতে করে কৃষক এসে এখানে নিজের ফসল এমএসপি-তে বিক্রয় করতে পারে। প্রধানত ধান আর গমের ক্ষেত্রে এই ব্যবস্থা চালু হয়েছিল। সরকার কিনে নেওয়া এই পণ্য রেশনব্যবস্থার মাধ্যমে ভর্তুকি দিয়ে দরিদ্র মানুষের কাছে বিক্রয় করবে। নিঃসন্দেহে জনকল্যাণমুখী এই কাজটি প্রশংসার দাবী রাখে। কিন্তু ক্রমে ক্রমে এই ব্যবস্থা শুধু পাঞ্জাব আর হরিয়ানা, আর কিছুটা মধ্যপ্রদেশে সীমাবদ্ধ হয়ে গেল। সেখানেও সরকার কতটা কিনবে তার সীমা বেঁধে দেওয়া হল। ফলে চাষিরা কম দামে খোলা বাজারে বিক্রি করতে বাধ্য হতে লাগল। এবারে নতুন আইনের মাধ্যমে এমএসপি কথাটাই ‘ভ্যানিশ’ করে দেওয়া হল, যদিও সরকার বলছে কিন্তু লিখে দিচ্ছে না যে এমএসপি বজায় থাকবে। আর খোলা বাজারে বিক্রির ব্যবস্থা উন্মুক্ত করে দিল, মজুত করার সীমা আর থাকবে না। সহজে বলতে গেলে কৃষিপণ্যের বিপণনে ‘উদারীকরণ-বেসরকারিকরণ-বিশ্বায়ন’ প্রক্রিয়া চালু করার ব্যবস্থা পাকা করা হল। প্রধানমন্ত্রী গলা ফুলিয়ে আঙুল উঁচিয়ে বলতে লাগলেন যে ভারতের কৃষক এখন যেখানে বেশি দাম পাবে সেই বাজারে ফসল বিক্রি করতে পারবে, ফলে তার আয় বেড়ে যাবে। শিক্ষাব্যবস্থায় বা স্বাস্থ্যব্যবস্থায় বেসরকারিকরণের ফল কী হয়েছে সে কি আমাদের অজানা? কিন্তু আমরা আজও এর প্রতিবাদ করিনি। কিন্তু ‘বোকা বুড়ো’রা খেলাটা প্রথম রাউন্ডেই বুঝে গেছে। তাই দাবী করছে এমএসপি-র আইনি স্বীকৃতি। আইন করতে হবে যে সহায়ক মূল্যের কম দামে কৃষিজ পণ্য কেনা একটি শাস্তিযোগ্য অপরাধ হিসাবে গণ্য করতে হবে। বেসরকারিকরণের ছুতোয় সরকারি মান্ডি ব্যবস্থা তুলে দেওয়া চলবে না।\nএবার আসে চুক্তিচাষের প্রসঙ্গ। সেই নীলচাষের সময় থেকে এই ব্যবস্থার বিরুদ্ধে কৃষকেরা লড়াই করে চলেছে। এমনকি সাম্প্রতিককালে এর খপ্পরে পড়ে কত কৃষক আত্মহননের পথে যেতে বাধ্য হয়েছে আমাদের কাছে সেটা খবরের কাগজের হাজারটা খবরের মধ্যে একটা খবর মাত্র। আমরা আজকে যারা শহরে বহুতল ফ্ল্যাটবাড়ির বাসিন্দা তারা কখনই মনে করি না সেই গরীব কৃষকটির কথা যার জমি কিনে নিয়ে আমার বাসস্থান এই বহুতল তৈরি হয়েছে। আর কৃষক হয়েছে দিন-আনা-দিন-খাওয়া শ্রমিক। হাইওয়ে দিয়ে যখন একশো কিলোমিটারের বেশি স্পিডে গাড়ি চালিয়ে আত্মতুষ্টিতে মগ্ন হয়ে উন্নয়নের জয়গান গাই তখন কিন্তু একবারও মনে পড়ে না সেই কৃষকের কথা যাকে নামমাত্র অর্থ দিয়ে এই জমি দখল করে তাকে পেশাচ্যুত অধিকারচ্যুত করা হয়েছে। আসলে বর্তমান ব্যবস্থায় উন্নয়ন মানেই মূলবাসী-আদিবাসীদের মালিকানা কেড়ে নিয়ে পুঁজিপতিদের হাতে মুনাফার অধিকার তুলে দেওয়া। কিন্তু ভূমিপুত্রদের কাছে এই আইন যে তার জমি কেড়ে নেওয়ার, তাকে মালিক থেকে শ্রমিকের পর্যায়ে নামিয়ে আনার এক প্রক্রিয়া সেটা বুঝতে ভুল হয়নি। ‘বোকা বুড়ো’রা তাই এই আইন সরাসরি বাতিল করার আওয়াজ তুলেছে।\nপাহাড় যে একদিনে সরানো যাবে না সেটাও এই ‘বোকা বুড়ো’রা খুব ভালভাবে জানে আর বোঝে। সংসদীয় রাজনীতির খোঁয়াড়ে আটকে থাকা ‘জনপ্রতিনিধি’-দের ক্ষমতাও কতটা সেটাও এরা বুঝতে পারছে। আর বাজার অর্থব্যবস্থায়, যেখানে জন্ম-মৃত্যুর শংসাপত্রও কেনা-বেচা হয়, সেখানে যে সবার ওপরে মুনাফা সত্য এটাও বোঝা যাচ্ছে। সুতরাং ঐ আইন-কানুন, রীতি-নীতি, বিচার-শাসন সবই ক্রয়যোগ্য পণ্যমাত্র। পাহাড় সরাতে হলে নিজেদেরই এগিয়ে এসে কোদাল হাতে কাজে লাগতে হবে এটা ‘বোকা বুড়ো’র দল বুঝে গেছে। আমরা বুঝব কবে সেটাই এখন প্রশ্ন।


জুতা পায়ে শহীদ মিনারে শফিক চৌধুরী\nYou Are Here: Home » এক্সক্লুসিভ » জুতা পায়ে শহীদ মিনারে শফিক চৌধুরী\nনিজস্ব প্রতিবেদক : শফিকুর রহমান চৌধুরী। সিলেট জেলা আওয়ামীলীগের সাধারণ সম্পাদক। সিলেট-২ (বালাগঞ্জ-বিশ্বনাথ-ওসমানীনগর) আসন থেকে নির্বাচিত সংসদ সদস্যও ছিলেন তিনি। মুক্তিযুদ্ধে নেতৃৃত্বদানকারী দলের নেতা হিসেবে তিনি দেশের স্বাধীনতা ও সার্বভৌমত্বে বিশ্বাসী। কিন্তু তিনি যদি মহান মুক্তিযুদ্ধে আত্মদানকারীদের প্রতি সম্মান প্রদর্শন করতে কারপন্য বা অবহেলা করেন তবে এটি কি মেনে নেয়া যায়?\nএই শফিক চৌধুরী নিজেই যদি শহীদ মিনারে জুতা নিয়ে উঠেন তবে সাধারণ মানুষ কীভাবে শহীদদের সম্মান করতে শিখবে। শফিক চৌধুরীর জুতা নিয়ে শহীদ মিনারে উঠার ঘটনায় বিব্রতকর পরিস্থিতির মধ্যে পড়েন উপস্থিত আওয়ামীলীগ নেতারা। কয়েকজন মুক্তিযোদ্ধাও ক্ষোভ প্রকাশ করেন।\nশনিবার সকালে সিলেট কেন্দ্রীয় শহীদ মিনারে এঘটনা ঘটে।\nনাম প্রকাশে অনিচ্ছুক একাধিক মুক্তিযোদ্ধা জানান, ৭১-এ জীবনবাজি রেখে যুদ্ধ করে দেশ স্বাধীন করেছি। আমাদের ৩০ লক্ষ ভাইবোন জীবন উৎসর্গ করেছে। বিনিময়ে আমরা লালসবুজের পতাকা পেয়েছি। শহীদদের তাজা রক্তের প্রতি সম্মান জানিয়ে নির্মত শহীদ মিনারে কেউ জুতা নিয়ে উঠলে মনে হয় আমাদের বুকের উপর জুতা নিয়ে উঠেছে।\nবিষয়টি নিয়ে জানতে চাইলে আওয়ামীলীগের একাধিক নেতার সাথে যোগাযোগ করা হলে তারা মন্তব্য করতে রাজী হন নি।\n(আজকের সিলেট/২৫ নভেম্বর/ডি/কেআর/ঘ.)\nপুরো নগরী যেন রেসকোর্স ময়দান\nবিয়ানীবাজারে ছুরিকাঘাতে ছাত্রলীগ কর্মী নিহত\n‘এমপি হতে’ বিকল্পধারায় যোগ দিলেন এম.এম শাহীন


বেগম পাড়ার সাহেব ও দেশ বিক্রিরকচ্ছপেরা | প্রথম আলো\nবেগম পাড়ার সাহেব ও দেশ বিক্রিরকচ্ছপেরা\nআপডেট: ২৬ মে ২০১৩, ০১: ৫৩\nযদি বলি কোন প্রাণী নিজের ঘর পিঠে নিয়ে চলে? এর উত্তর হবে ১. কচ্ছপ, ২. এক চীনা কৃষক এবং ৩. কয়েক হাজার বাংলাদেশি বড়লোক। রূপকথার সেই কচ্ছপের গায়ে আদিতে কোনো খোল ছিল না। ঘরের বাইরে বের হলেই শিয়াল, কুকুর, ইগল খেয়ে ফেলত। সে দেখল, ঘরেই সে নিরাপদ। তাই সে কচ্ছপ দেবতার কাছে প্রার্থনা করল, তার শক্ত খোলের ঘরটা যেন সে সব সময় বইতে পারে। সে যুগে দেবতারা সত্যমনে আরজি জানালে পূরণ করতেন। তো, এক সকালে কচ্ছপ দেখল শক্ত খোলের ঘরটা তার পিঠে ও পেটে লেগে গেছে। সেই থেকে কচ্ছপ ঘরসহ নিরাপদে চলাচল করে।\nচীনের ৩৮ বছর বয়সী লিউ লিংচাও খুবই গরিব। একে তো নিজস্ব ঘর নেই, তার ওপর ঘুরে বেড়ানোর খুব শখ। এক জবর বুদ্ধি বের করলেন তিনি। বাঁশ আর প্লাস্টিক দিয়ে ছোট্ট একটা বহনযোগ্য ঘর বানালেন। এর ওজন ৬০ কেজি এবং এর সুবিধা হলো, এটা ঘাড়ে নিয়ে হাঁটাচলা করা যায়। সেই থেকে লিংচাও ভ্রাম্যমাণ আছেন। তবে গৃহ কাঁধে চলতে গিয়ে তাঁর গতি হয়েছে একদম শামুকের মতোই। তিন মাসে মাত্র ২০ কিলোমিটার অগ্রসর হতে পেরেছেন। গতি নেই তো কী হয়েছে, নিজের একটা ঘর তো আছে তাঁর।\nবাংলাদেশি বড়লোকদের গল্পটাই বেশি দারুণ। বাংলাদেশের সাবেক রাষ্ট্রদূত এম সিরাজুল ইসলাম এই গল্পটা বলেছেন ব্রিটেনের ইনডিপেনডেন্ট পত্রিকায়। কানাডার টরন্টোর একটি এলাকাকে স্থানীয় বাংলাদেশিরা ‘বেগম পাড়া’ ডাকে। এই বেগম পাড়ার বেগমদের সাহেবরা তাঁদের সঙ্গে থাকেন না। তাঁরা বাংলাদেশে থেকে কষ্ট করে টাকা বানান; টাকা বানাতে ক্লান্তি লাগলে পরে এসে সেখানে পরিবারের সঙ্গে ‘আরামের’ সময় কাটান। এই বাংলাদেশি ‘বেগম’দের আরাম-আয়েশ দেখলে মোগল বেগমরাও হিংসায় জ্বলতেন। তাঁদের অ্যাপার্টমেন্টগুলো বিলাসসামগ্রীতে ভরা। তাঁদের সন্তানেরা সে দেশের ভালো ভালো শিক্ষাপ্রতিষ্ঠানে পড়ালেখা করে। ‘বেগম’দের একমাত্র কাজ হলো ছেলেমেয়েদের দেখাশোনা করা আর ‘আরাম’ করা। সারা কানাডায় এ রকম অনেকগুলো ‘বেগম পাড়া’ আছে।\nবেগমদের সাহেবরা তো ধনীই হবেন; উপরন্তু বিদেশে তাঁরা ‘সেকেন্ড হোম’ বানিয়েছেন বিনিয়োগকারী কোটায়। খরচ বেশি নয়; মাত্র দেড় লাখ কানাডীয় ডলার অর্থাৎ এক কোটি ১০ লাখ টাকা জমা দিলেই কানাডা আপনাকে নাগরিকত্ব দেবে। বেগমদেরও এই পরিমাণ টাকা দিতে হয়েছে। বিনিময়ে তাঁরা পেয়েছেন প্রবাসে নিরাপদ ঘর। এই ঘর কচ্ছপের বহন করা ঘরের থেকেও শক্তিশালী, চীনা লিংচাওয়ের ঘরের থেকেও হালকা। যখন আরাম চাইবেন, যখন বিপদের দিনে দেশ থেকে পালাতে চাইবেন; তখন সব সুবিধা আর নিরাপত্তা নিয়ে এই ঘর ‘বেগম সাহেবা’সহ অপেক্ষা করবে। এটা বয়ে বেড়াতে হয় না, বয়ে বেড়াতে হয় কেবল দেড় লাখ ডলার দিয়ে কেনা নাগরিকত্বের কার্ডটা। এই কার্ডটাই আপনাকে আপনার মাতৃভূমির বালা-মুসিবত থেকে রক্ষা করবে। সঙ্গে থাকতে হবে আরেকটি কার্ড, যা দিয়ে আপনি ব্যাংক থেকে খুশিমতো টাকা তুলবেন। একেবারে মোবাইল ব্যবস্থা।\nদুদিকেই লাভ। উন্নত বিশ্বের সব নাগরিক সুবিধাও পাচ্ছেন, রাজনৈতিক ও প্রাকৃতিক দুর্যোগময় বাংলাদেশ থেকে সুরক্ষাও মিলছে। সুতরাং যে টাকা বিনিয়োগ করছেন, তা কোনো না-কোনোভাবে সুবিধা আকারে ফেরত পাবেন। আপনার খাতিরে নয়, এই ব্যবস্থা চালু করার পেছনে কানাডার নিজস্ব স্বার্থ আছে। কানাডীয় বাংলাদেশি সমাজে চালু একটা কৌতুক এমন যে, কানাডা ইউরোপ-আমেরিকার মতো অর্থনৈতিক ধসের স্বীকার হয়নি কেন? উত্তর হলো বাংলাদেশিদের ‘রেমিট্যান্স’। সত্যিই বাংলাদেশি সাহেবরা কত শত-হাজার কোটি টাকা কানাডায় পাচার করছেন, তা জানা দরকার। যুক্তরাষ্ট্রভিত্তিক প্রতিষ্ঠান ট্যাক্স জাস্টিস নেটওয়ার্ক জানাচ্ছে, ১৯৭৬ থেকে ২০১০ সালের মধ্যে এক লাখ ৯৭ হাজার ৬০০ কোটি টাকা বাংলাদেশ থেকে বিদেশে পাচার হয়েছে (প্রথম আলো)। ইউএনডিপি জানাচ্ছে, অবৈধ পুঁজি পাচারে বাংলাদেশ বিশ্বের শীর্ষে। তারা আরও বলছে, কালোটাকাই এ দেশের অর্থনীতির ৩৫ দশমিক ২৯ শতাংশের চালক।\nতাঁদের জন্যই মালয়েশীয় সরকার ২০০২ সাল থেকে ‘সেকেন্ড হোম’ কর্মসূচি চালু করেছে। ২০০২ থেকে ২০১০ সাল অবধি কমপক্ষে এক হাজার ৮৬২ জন বাংলাদেশি মালয়েশিয়ায় নাগরিকত্ব কিনেছেন (ডেইলি স্টার, ২৭ এপ্রিল, ২০১২)। গত বছরের হিসাবে তাঁরা প্রায় দুই হাজার ৩০০ কোটি টাকা মালয়েশিয়ায় নিয়ে গেছেন। বর্তমানে এসব ‘দেশ বিক্রেতা’র সংখ্যা এবং তাঁদের দেশ বিক্রির টাকার পরিমাণ আরও অনেক বেশিই হবে। এভাবে অস্ট্রেলিয়া, নিউজিল্যান্ড, সিঙ্গাপুরসহ ধনী বিশ্বের অংশ হয়ে যাচ্ছেন বাংলাদেশের অনেক ধনী পরিবার। বিশেষত, বিগত জরুরি অবস্থার সময়ে চলা দুর্নীতিবিরোধী অভিযানের পর দুর্নীতিবাজ ও লুটেরা ধনিকশ্রেণীর অনেকে একটা শিক্ষা নিয়েছেন: টাকা আর পরিবার দেশে রাখা যাবে না। বিশ্বের বহু দেশেই এভাবে ছড়িয়ে আছে তাঁদের সেকেন্ড হোম। বিশেষ করে, রাজনৈতিক অস্থিরতার সময়ই টাকা পাচার বেড়ে যায় বলে ইউএনডিপির পূর্বোক্ত সমীক্ষায় দেখা গেছে।\n‘সেকেন্ড হোম’ সন্ধানীরা যখন অর্থনীতিকে রানা প্লাজা বানিয়ে ফেলছেন, তখন ওই সব রানা প্লাজার তলে চাপা পড়া পোশাকশ্রমিক আর প্রবাসী শ্রমিকেরা বিলিয়ন বিলিয়ন ডলারের রেমিট্যান্স আর রপ্তানি-আয় জোগাতে জীবন-যৌবন উৎসর্গ করে চলেছেন। তাঁরাই আশির দশক থেকে বাংলাদেশকে গঠন করছেন, তাঁরাই জাতি গঠন প্রকল্পের প্রধান কারিগর। যখন গ্রাম থেকে সম্পদ ও টাকা শহরে চলে আসার হিড়িক লেগেছে, তখন এই দুই পেশার শ্রমিকেরাই গ্রামে বিপুল পরিমাণ পুঁজির জোগান দিয়ে চলেছেন। পোশাকশ্রমিক বা প্রবাসী শ্রমিক যেখানেই যান নিজের আত্মীয়স্বজন ও পাড়া-প্রতিবেশীর কর্মসংস্থানের চেষ্টা করেন। আর একজন ‘দেশ বিক্রেতা’ যেখানেই যান, দেশের সম্পদ ও সম্ভাবনার সর্বনাশ ঘটান।\nবাংলাদেশের স্বাধীনতাপ্রাপ্তির সবচেয়ে দৃষ্টিগোচর অবদান হলো বাঙালি শাসক ও বাঙালি পুঁজিপতি ধনিকশ্রেণীর উত্থান। কিন্তু এই শাসক পুঁজিপতি শ্রেণীর বড় অংশের আচরণ ঔপনিবেশিক শাসকদের মতোই। ইংরেজরা থাকত এখানে, কিন্তু সম্পদ যেত ব্রিটেনে। পাঞ্জাবি শাসকেরাও সেই ধারা অব্যাহত রেখেছিল। মধ্যকালে যেসব দেশীয় জমিদার ইংরেজের সুবাদে বাংলার যাবতীয় ভূমির মালিক হয়েছিলেন, তাঁরাও তাঁদের ঘরবিলাস, সন্তান-সঞ্চয় পাঠাতেন ঔপনিবেশিক নগর কলকাতায়। শাসক বাঙালি হলেও এখনো এই ধারা অব্যাহতই আছে। এখনো আমাদের সম্পদে মালয়েশিয়া থেকে সিঙ্গাপুর, ব্রিটেন থেকে কানাডা লাভবান হয়। কেবল নিঃস্ব ও নিহত হন বাংলার কৃষক আর তাঁদের বংশধর পোশাকশ্রমিকেরা।\nসাভার ট্র্যাজেডির মাসপূর্তিতে সেখানকার কাঁটাতারের বেড়ায় ফুল গুঁজে কাঁদছিল নিখোঁজ শ্রমিকদের স্বজনেরা। তারা দেশে থেকেও দেশহীন। এরা অনেকেই ভূমিহীন, অনেকেই চীনা লিংচাওয়ের মতো ঘরহীন। এসব মায়েরা-বাবারা তাঁদের সন্তানদের কবরে শোয়ানোর জন্য লাশ চান, গোরের মাটি চান। তাঁদের বিশ্বাস, যেখানে জন্ম সেখানেই কবর হওয়া উচিত। জন্মমৃত্যুর সেই ভূমিই তাঁদের দেশ। ফুলবাড়ীর কৃষকদেরও খনির জন্য জমি ছাড়তে না চাওয়ার বড় যুক্তি ছিল, এই মাটিতেই বাপ-দাদার কবর আর শ্মশান; ‘এই মাটি হামরা ছাড়বেক লয়’। কিন্তু সেকেন্ড হোমওয়ালাদের মাটির দরকার নাই, তাঁদের দরকার দেশ ও মানুষকে লুটে বড়লোক হওয়ার সুযোগ। বেগম পাড়ার সাহেবরা তাই বছরের বেশির ভাগটা সাবেক ব্রিটিশদের মতো, সাবেক জমিদারদের মতো, সাবেক পাঞ্জাবি শাসকদের মতো দেশেই কাটান। টাকা বানাবার মেশিন চালু রাখেন। তাহলেও এই দেশ এখন আর তাঁদের শেষ ঠিকানা নয়, প্রয়োজন ফুরোলে তাঁরাও চলে যাবেন, যেমন চলে গেছে ব্রিটিশ আর পাকিস্তানিরা।\nকিন্তু এই দেশ যাঁদের প্রথম ও শেষ ঠিকানা, দ্বিতীয়ঠিকানাধারীদের কবল থেকে দেশ বাঁচানো তাঁদের জন্যফরজ। সরকার ও বিরোধীদল উভয়ই যখন বিরাট জাতীয়তাবাদী, তখন শক্ত খোলের মধ্যে থাকা সুবিধাবাদী কচ্ছপেরা লাই পাচ্ছে কেন?\nফারুক ওয়াসিফ: সাংবাদিক ওলেখক।


মৌলবাদ ও সন্ত্রাসবাদ এবং ইসলাম | সরল পথ\nইসলাম কি তরবারীর মাধ্যমে প্রসার লাভ করেছিল? →\nসমসাময়িক আলোচনা কিংবা ধর্মসংক্রান্ত আলোচনায় সারসরি হোক কিংবা অন্যভাবে, মুসলিমদের প্রতি এই অভিযোগ উত্থিত হয়। ইসলাম ও মুসলিম সম্পর্কে সব ধরনের প্রচারনা মাধ্যমগুলোতে এই দৃষ্টিভঙ্গী গভীরভাবে বদ্ধমূল যদিও তা সত্য নয়। যার ফলশ্র“তিতে এই মিথ্যা প্রচারনা মুসলিম জাতির বিরুদ্ধে বিদ্বেষের জন্ম দেয়। উদাহরনস্বরূপ বলা যায়, আমেরিকার ওকলাহমায় যখন বোমা বিস্ফোরিত হয়, তখন আমেরিকার প্রচার মাধ্যমগুলো একতরফাভাবে মুসলিম বিদ্বেষী হয়ে একে মধ্যপ্রাচ্যের ষড়যন্ত্ররূপে আখ্যায়িত করে। পরবর্তীতে আমেরিকার সেনাবাহিনীর একজন সৈন্য এই ঘটনায় অপরাধী হিসেবে প্রমানিত হয়। মুসলিম জাতিকে এইসকল অপরাধে অভিযুক্ত করার আগে কে সংজ্ঞায়িত করা দরকার।\nমৌলবাদী তাকেই বলা হয় যে নাকি একটি মৌলিক ধারণা বা বিশ্বাসকে সম্পূর্নভাবে অণুসরন করে। একজন ব্যক্তি যদি সুচিকিৎসক হতে চায় তাহলে তাকে অবশ্যই চিকিৎসাশাস্ত্রের জ্ঞানকে আক্ষরিকভাবে ও গভীরভাবে মেনে চলতে হবে। একজন ব্যাক্তি গনিতবিদ হতে চাইলে তাকে অবশ্যই মৌলিক গনিতশাস্ত্র বিশ্বাস করতে হবে ও তা মেনে চলতে হবে। অর্থাৎ তাকে অংকশাস্ত্রের ক্ষেত্রে একজন মৌলবাদী হতে হবে। ভাল বিজ্ঞানী হবার জন্য একজন ব্যক্তির উচিৎ বিজ্ঞানের মৌলিক সূত্র ও বিষয়গুলো জানা, অণুসরন করা এবং ব্যক্তিজীবনে তার প্রয়োগ করা।\nপ্রত্যেক মৌলবাদীই এক নয়:\nসকল মৌলবাদীকেই একই কাতারে শামিল করা উচিৎ নয়। এবং কেউ সকল মৌলবাদীকে একতরফাভাবে ভালো কিংবা খারাপ কোনটাই বলতে পারবে না। একজন মৌলবাদী কোন বিশ্বাস বা নীতিবোধ মেনে চলে তার উপর ভিত্তি করে তার শ্রেণীবিভাগ করা হয়। একজন মৌলবাদী চোর বা ডাকাত তার কাজের মাধ্যমে সমাজের ক্ষতিসাধন করে এবং স্বভাবতই তা অনভিপ্রেত। কিন্তু অপরদিকে একজন মৌলবাদী চিকিৎসক সমাজের কল্যানের জন্য আত্মনিয়োগ করেন। তাই তার মৌলবাদীতা কাঙ্খিত।\nপ্রত্যেক মুসলিম ব্যক্তির সন্ত্রাসী হওয়া উচিৎ:\nএকজন সন্ত্রাসী হচ্ছে সেই ব্যক্তি যে কিনা ত্রাসের সৃষ্টি করে। যে মুহুর্তে একজন চোর পুলিশকে দেখে তখনই সে ভীত-সন্ত্রস্ত হয়। একজন পুলিশ কর্মকর্তা একজন ডাকাতের চোখে সন্ত্রাসী। একই ভাবে প্রত্যেক অসামাজিক কাজে লিপ্ত ব্যক্তিদের (চোর, ডাকাত, ধর্ষক) কাছে একজন মুসলিমের সন্ত্রাসী হওয়া উচিৎ। যখনই এসকল দু®কৃতিকারী ব্যক্তি কোন মুসলিমকে দেখবে তখনই তার ভয় পাওয়া উচিৎ। এটি সত্য যে সন্ত্রাসী শব্দটি তাদের ক্ষেত্রেই ব্যবহৃত হয় যারা সাধারন মানুষের মধ্যে ত্রাসের সৃষ্টি করে। কিন্তু একজন প্রকৃত মুসলিমের উচিৎ অসামাজিক কাজে লিপ্ত ব্যক্তিদের নিকট সন্ত্রাসী হওয়া এবং সাধারন নিরীহ জনগনের কাছে এই রূপ প্রদর্শন করা উচিৎ নয়। আসলে একজন সত্যিকারের মুসলিম সমাজের নিরীহ মানুষের নিকট শান্তির উৎস হিসেবে অবস্থান করতে হবে।\nএকই ব্যক্তিকে একই কাজের জন্য বিভিন্ন নামে; অর্থাৎ সন্ত্রাসী ও দেশপ্রেমী হিসেবে আখ্যায়িত করা:\nবৃটিশ শাসন থেকে স্বাধীনতা লাভের পূর্বে ভারতের কিছু মুক্তিযোদ্ধাদের বৃটিশ সরকার সন্ত্রাসী রূপে আখ্যায়িত করে; যদিও তারা কোন নৃশংস কাজে জড়িত ছিল না। একই কাজের জন্য এইসকল ব্যক্তিদের ভারতবাসীরা ভালবাসে এবং তাদেরকে দেশপ্রেমিক হিসেবে সম্মান করে। এভাবে একই কাজের জন্য একই ব্যক্তিকে দুই ধরনের পরিচয় বহন করতে হচ্ছে। একদল তাদেরকে সন্ত্রাসী বলছে এবং অপরদল তাদেরকে দেশপ্রেমিক বলছে। যারা বিশ্বাস করে যে বৃটিশদের অধিকার রয়েছে ভারত শাসন করার; তারা এইসকল লোককে সন্ত্রাসী ভাবে এবং যারা মনে করে ভারত শাসনের ক্ষেত্রে বৃটিশদের কোন অধিকার নেই তাদের দৃষ্টিতে এরা দেশপ্রেমিক। এর থেকে বোঝা যায় একজন ব্যক্তিকে সন্ত্রাসী হিসেবে আখ্যায়িত করার আগে নিরপেক্ষভাবে তার বক্তব্য শোনা উচিৎ এবং তার কার্যাবলী সম্পর্কে নিরপেক্ষ অণুসন্ধান করা উচিৎ। তারপর তার ব্যাপারে যেই রায় হয় তা সঠিক বলে গন্য করা উচিৎ।\nইসলাম শব্দের অর্থ হচ্ছে শান্তি:\nইসলাম শব্দটি সালাম থেকে এসেছে যার অর্থ হচ্ছে শান্তি। এই ধর্মের মূল উদ্দেশ্যই হচ্ছে শান্তি এবং এর প্রকৃত অনুসারীরা বিশ্বব্যাপি শান্তির জন্য কাজ করে যাচ্ছে। একই ভাবে প্রত্যেক মুসলিম হচ্ছে মৌলবাদী যারা তাদের শান্তির ধর্ম ইসলামের মৌলিক নীতিমালা আন্তরিকভাবে মেনে চলে। সে শুধুমাত্র সমাজে শান্তি-শৃঙ্খলা বজায় রাখার জন্য অসমাজিক কাজে লিপ্ত ব্যাক্তিদের কাছে সন্ত্রাসীরূপে আবির্ভূত হয়।\nThis entry was posted in ইসলাম এবং প্রচলিত ভুল ধারনা and tagged ইসলাম, মৌলবাদ, সন্ত্রাসবাদ. Bookmark the permalink.


আজ মঙ্গলবার, ২৮ সেপ্টেম্বর, ২০২১ || ১৩ আশ্বিন ১৪২৮ বঙ্গাব্দ মঙ্গলবার, ০৮:২৫ পূর্বাহ্ন\nমো. শাহেনুর মিয়া\nতথ্য ও প্রযুক্তি,সিএনএন বিডি ২৪.কম: প্রধান তথ্য কর্মকর্তার দায়িত্ব দেওয়া হয়েছে মো. শাহেনুর মিয়াকে। তিনি সুরথ কুমার সরকারের স্থলাভিষিক্ত হবেন।\nতথ্য ও সম্প্রচার মন্ত্রণালয় এ সংক্রান্ত প্রজ্ঞাপন জারি করেছে।\nপ্রজ্ঞাপনে বলা হয়, গত ১৪ জুলাই চুক্তিভিত্তিক নিয়োজিত তথ্য অধিদপ্তরের প্রধান তথ্য কর্মকর্তা সুরথ কুমার সরকারের চুক্তির মেয়াদ শেষ হয়েছে। প্রশাসনিক কাজের স্বার্থে (তথ্য সাধারণ) ক্যাডারের কর্মকর্তা তথ্য অধিদপ্তরের অতিরিক্ত প্রধান তথ্য কর্মকর্তা (প্রশাসন ও প্রেস) মো. শাহেনুর মিয়াকে তাঁর নিজ দায়িত্বের অতিরিক্ত দায়িত্ব হিসেবে আর্থিক ক্ষমতাসহ প্রধান তথ্য কর্মকর্তার দায়িত্ব দেওয়া হয়েছে।


কুমিল্লার মনোহরগঞ্জে ‘পরিকল্পিত খুন’কে পুলিশ বানাল সড়ক দুর্ঘটনা! - খবর তরঙ্গ\nকুমিল্লার মনোহরগঞ্জে ‘পরিকল্পিত খুন’কে পুলিশ বানাল সড়ক দুর্ঘটনা!\nকুমিল্লার মনোহরগঞ্জ উপজেলায় একটি পরিকল্পিত খুনের ঘটনাকে সড়ক দুর্ঘটনা বলে চালিয়ে দেওয়ার চেষ্টার অভিযোগ পাওয়া গেছে পুলিশের বিরুদ্ধে। ঘটনাটি তদন্ত করার জন্য পুলিশ ব্যুরো অব ইনভেস্টিগেশনকে (পিবিআই) নির্দেশ দিয়েছেন আদালত।\nগত বছরের ২৫ আগস্ট দিবাগত রাত ২টার দিকে উপজেলার মনোহরগঞ্জ-হাসনাবাদ সড়কের দাদঘর গ্রাম থেকে উপজেলার দুর্গাপুর গ্রামের অলি আহাম্মদের ছেলে ইসমাইল হোসেন বাবুলের লাশ উদ্ধার করে পুলিশ। আট সন্তানের জনক এই ব্যক্তি তাঁর পরিবার নিয়ে প্রায় ১১ বছর ধরে দুর্গাপুর গ্রাম থেকে সাত কিলোমিটার দূরে বাইশগাঁও ইউনিয়নের লাকতমা এলাকায় স্থায়ীভাবে বসবাস করতেন।\nপরিবারের অভিযোগ, স্থানীয় সূত্র ও অনুসন্ধানে জানা গেছে, বাবুলের লাশ উদ্ধারের পর তাঁর বাঁ গালে আঘাতের চিহ্ন ছিল। শরীরের আর কোথাও আঘাতের চিহ্ন ছিল না। স্থানীয় লোকজন ধারণা করে, বাবুলকে হত্যা করা হয়েছে।\nবাবুলের ভাই ইউনুছ মিয়ার ভাষ্য, ঘটনার পর পুলিশ সড়ক দুর্ঘটনা ধরে নিয়েই একটি সুরতহাল প্রতিবেদন তৈরি করে লাশ মর্গে পাঠায়। পরদিন তাঁরা থানায় হত্যা মামলা করতে গেলেও পুলিশ মামলা নেয়নি।\nউল্টো হুমকি দিয়ে তাঁদের থানা থেকে বের করে দেয়। পরে সড়ক দুর্ঘটনার মামলা করে পুলিশ। মামলায় পুলিশ উল্লেখ করে যে ইসমাইল হোসেন বাবুল লাকতমা গ্রামের শ্বশুরবাড়ি থেকে দুর্গাপুর গ্রামে আসার সময় রাত ১২টার দিকে অজ্ঞাতনামা গাড়ির ধাক্কায় মারা গেছেন।\nইউনুছ জানান, ঘটনার পাঁচ দিন পর ওই বছরের ৩০ আগস্ট তাঁর ভাবি মরিয়ম বেগম আদালতে একটি হত্যা মামলা দায়ের করেন। এই মামলায় দুর্গাপুর গ্রামের আবদুল হক, আবুল হাসেম, ইসমাইল হোসেন, আবদুল হামিদসহ ৯ জনকে আসামি করা হয়।\nইউনুছের অভিযোগ, আসামিরা তাঁদের প্রায় ১৮০ শতক সম্পত্তি দখল করে নিয়েছে। এ নিয়ে ২০০৭ সালে তাঁর ভাই বাবুল তাদের বিরুদ্ধে আদালতে মামলা করেছিলেন। এর পর থেকে আসামিরা তাঁর ভাইকে খুনের হুমকি দিতে শুরু করে, যার কারণে তিনি অন্য গ্রামে গিয়ে বসবাস শুরু করেন। তিনি আরো অভিযোগ করেন, হুমকি দেওয়ার ঘটনায় তাঁরা মনোহরগঞ্জ থানায় একটি সাধারণ ডায়েরিও করেছিলেন, কিন্তু পুলিশ কোনো ব্যবস্থা নেয়নি।\nইউনুছ বলেন, তাঁর ভাবি মামলা করার পর আদালত ঘটনা তদন্তের জন্য পুলিশকে নির্দেশ দিয়েছিলেন। কিন্তু পুলিশ একজন আসামিকেও জিজ্ঞাসাবাদ না করে নিজেদের মনগড়া একটি প্রতিবেদন চলতি বছরের ৩ এপ্রিল আদালতে দাখিল করে।\nসেই প্রতিবেদনেও এই খুনের ঘটনাকে সড়ক দুর্ঘটনা বলে উল্লেখ করা হয়। তাঁরা গত ৭ আগস্ট পুলিশের প্রতিবেদনের বিরুদ্ধে আদালতে নারাজি আবেদন করেন। আদালত নারাজি আমলে নিয়ে মামলাটি পিবিআইকে তদন্তের নির্দেশ দেন।\nগত মঙ্গলবার মামলাটি হাতে পেয়েছে পিবিআই। সংস্থার তদন্ত কর্মকর্তা উপপরিদর্শক মো. শাহজাহান বলেন, তদন্ত করে তাঁরা প্রকৃত ঘটনা জানতে পারবেন বলে তিনি আশাবাদী।\nযে রাতে বাবুলের লাশ উদ্ধার করা হয় তার ঘণ্টা দুয়েক আগে দাদঘর বাজারে তাঁর সঙ্গে দেখা হয়েছিল ওই গ্রামের আঠিয়াবাড়ীর মৃত ইলিয়াছ মেম্বারের ছেলে অটোরিকশাচালক মো. সবুজের। তিনি বলেন, তিনি বাবুলকে তখন চিনতেন না। তাঁর সঙ্গে বাজারের একটি চায়ের দোকানে দেখা হয়েছিল।\nএরপর রাত ১২টার দিকে অটোরিকশা রাখতে গিয়ে সবুজ দেখেন বাবুল বাজারের কাছে মাদরাসার বারান্দায় শুয়ে আছেন। কথা বলার একপর্যায়ে জানতে পারেন, ভয়ে তিনি বাড়ি যাচ্ছেন না। পথে তাঁকে কেউ মেরে ফেলতে পারে—এমন আশঙ্কার কথা জানিয়েছিলেন তিনি।\nসবুজ বলেন, তিনি বাবুলকে তাঁর বাড়িতে আশ্রয় নিতে বলেছিলেন। কিন্তু তিনি যাননি। মাদরাসার একটি কক্ষে শুয়ে পড়েছিলেন। সেখান থেকে চলে আসার আধাঘণ্টা পর একটি অটোরিকশাকে দ্রুতগতিতে মাদরাসার দিকে যেতে দেখেন তিনি। ওই অটোরিকশায় চার-পাঁচজন লোক ছিল, যাদের তিনি চিনতে পারেননি। অটোরিকশাটিকে থামার সংকেত দিয়েছিলেন তিনি, কিন্তু থামেনি। ওই অটোরিকশার চালককে তিনি চিনতে পেরেছিলেন। পরদিন সকালে জানতে পারেন বাবুলের লাশ পাওয়া গেছে।\nসবুজ বলেন, কিছুদিন আগে নাথেরপেটুয়া পুলিশ ফাঁড়িতে নিয়ে তাঁকে জিজ্ঞাসাবাদ করা হয়েছিল। তিনি সেদিন রাতের ঘটনা পুলিশের একজন কর্মকর্তাকে বলেছেন। এর পর থেকে তাঁকেও বিভিন্নভাবে হুমকি দেওয়া হচ্ছে মুখ বন্ধ করার জন্য। তবে কারা তাঁকে হুমকি দিচ্ছে তাদের পরিচয় জানেন না তিনি।\nআদালতে চূড়ান্ত প্রতিবেদন দাখিলের পর স্বরাষ্ট্র মন্ত্রণালয় ও পুলিশের উপমহাপরিদর্শকের (ডিআইজি) দপ্তরসহ বিভিন্ন দপ্তরে সুবিচার চেয়ে আবেদন করে বাবুলের পরিবার। এর পরিপ্রেক্ষিতে কুমিল্লার লাকসাম সার্কেলের সিনিয়র সহকারী পুলিশ সুপারকে (এএসপি) ঘটনা তদন্ত করে প্রতিবেদন দিতে বলা হয়। সিনিয়র এএসপি নাজমুল হাসান রাফি বলেন, ‘আমি অভিযোগের সুস্পষ্ট সাক্ষ্য-প্রমাণ পাইনি।’\nবাবুলের পরিবারের পক্ষের আইনজীবী অ্যাডভোকেট মো. তৌহিদুর রহমান বলেন, ‘ভিকটিম পক্ষ নিরীহ, আর আসামিরা প্রভাবশালী, যার কারণে খুব সহজেই আসামিরা পুলিশকে ম্যানেজ করে একটি পরিকল্পিত হত্যার ঘটনাকে দুর্ঘটনা বানাতে পেরেছে। এ ছাড়া ময়নাতদন্ত প্রতিবেদনেও সড়ক দুর্ঘটনায় মৃত্যু হয়েছে এমন কথা উল্লেখ করা হয়নি। এতে বোঝাই যায়, এটি একটি পরিকল্পিত হত্যাকাণ্ড। আর আসামিদের সঙ্গে আঁতাত করে প্রকৃত ঘটনা আড়াল করার চেষ্টা করেছে পুলিশ।’\nমামলার প্রধান আসামি আবদুল হক স্থানীয় বাইশগাঁও ইউনিয়ন পরিষদের সদস্য। তিনি বলেন, নিহত বাবুল তাঁদের ১০টি পরিবারের ক্রয় সূত্রে মালিক হওয়া প্রায় ১৮০ শতক সম্পত্তি নিজেদের দাবি করে মামলা করেন আদালতে। গত ১৪ বছর তাঁরা সেই মামলা লড়ছেন।\nবাবুলকে কখনো খুনের হুমকি কিংবা মারধর করেননি দাবি করে আবদুল হক বলেন, বাবুল মারা যাওয়ার পর কিছু মানুষের প্ররোচনায় তাঁর পরিবার তাঁদের বিরুদ্ধে মামলা করেছে। তাদের অভিযোগ সম্পূর্ণ মিথ্যা, বানোয়াট ও কাল্পনিক।\nঅভিযোগের বিষয়ে জানতে চাইলে মনোহরগঞ্জ থানার ওসি মো. আনোয়ার হোসেন বলেন, ‘ঘটনাটি আমি এ থানায় যোগদানের আগের। আর আমি এসব ব্যাপারে কিছুই জানি না।’ আপনার যোগদানের পরই এই মামলার প্রতিবেদন আদালতে দাখিল করা হয়েছে জানালে ওসি কোনো জবাব না দিয়ে মোবাইল ফোনের সংযোগ বিচ্ছিন্ন করে দেন। পরে একাধিকবার ফোন করা হলেও তিনি আর ধরেননি।


আসুন জেনে নেই খতিয়ান কি? Mutition বা জমা খারিজ কি? – ব্রেকবিডি২৪নিউজ breakbd24news.com\nHome»জাতীয়»আসুন জেনে নেই খতিয়ান কি? Mutition বা জমা খারিজ কি?\nআসুন জেনে নেই খতিয়ান কি? Mutition বা জমা খারিজ কি?\njohir October 8, 2020\t140 Views\nবাংলাদেশের অপরাধ পরিসংখ্যানে দেখা যায় প্রায় ৬০% ফৌজদারী মামলার উদ্ভব হয় ভুমি সংক্রান্ত ঘটনা বা ঘটনার জের থেকে। ভুমি নিয়ে সাধারন জনগনের অজ্ঞতা, কিছু প্রতিষ্ঠানের অসাধু কর্মকর্তা কর্মচারীদের যোগসাজস ও অন্যায় লাভে ভুয়া কাগজ-পত্র সৃষ্টি এবং সম্পদলোভী অপরাধীচক্রের অপকর্মের কারনে এসব অপরাধ প্রায়সই ঘটে থাকে। ভুমি সংক্রান্ত সাধারন কিছু তথ্য বা শব্দাবলি আমরা প্রায়ই ব্যবহার করি কিন্তু তার সঠিক ইতিহাস অনেকের জানা নেই। আসুন জেনে নেই এমন কিছু শব্দের উৎপত্তি, ইতিহাস ও ব্যবহার।\nC.S(Cadestral survey)- ১৮৮৮ খ্রিঃ সাল থেকে ১৯৪০ খ্রিঃ সাল পর্যন্ত ব্রিটিশ সরকারের তত্ববধানে বাংলায় একটি ভুমি জরিপ হয় যাহাকে সিএস জরিপ বলে। রামু থানা থেকে শুরু হয়ে দিনাজপুরে এ জরিপ শেষ হয়। এটাই ব্রিটিশ ভারতের প্রথম ভুমি জরিপ। এই জরিপে কৃত নক্সাকে সিএস নক্সা, খতিয়ানকে সিএস খতিয়ান বলে।\nR.S(Revision survey)- ১৯৪০ খ্রিঃ সাল থেকে ১৯৫২ খ্রিঃ সাল পর্যন্ত সিএস জরিপের সংশোধনী জরিপকে আরএস জরিপ বলে। ফরিদপুর, খুলনা ও বাকেরগঞ্জে এ জরিপ চলাকালে শেরে বাংলা একে ফজলুল হক বাংলা থেকে জমিদারী প্রথা উচ্ছেদ করেন। এই জরিপে কৃত নক্সাকে আর,এস নক্সা, খতিয়ানকে আর,এস খতিয়ান বলে।\nS.A(State aquisition)- জমিদারী উচ্ছেদ হবার পর ১৯৫৬ খ্রিঃ সাল থেকে ১৯৬৩ খ্রিঃ সাল পর্যন্ত জমিদারদের নিকট থেকে অধিগ্রহণকৃত ভু-সম্পত্তির হিসাব নির্ণয়ের জন্য যে জরিপ করা হয় তাকে এস,এ জরিপ বলে। এই জরিপে কৃত নক্সাকে এস,এ নক্সা, খতিয়ানকে এস,এ খতিয়ান বলে।\nR.S(Revision survey)- এস,এ জরিপের পর ১৯৬৫ সালে রাজশাহী হতে শুরু হয় ২য় আর,এস। এটি তৎকালীন পুর্ব পাকিস্তানব্যপি হওয়ার কথা ছিল। কিন্তু ঢাকা শহর জরিপে এসে আইনী জটিলতার কারনে এ প্রকল্পটি মুখ থুবড়ে পড়ে। এই জরিপে কৃত নক্সাকে আর,এস নক্সা, খতিয়ানকে আর,এস খতিয়ান বলে।\nD.C.R(Duplicate carbon receipt)- উন্নয়ন কর বহির্ভুত সরকারী আয়ের জন্য দেয় যা দাখিলা নয় তাই ডিসিআর। যেমন হাট, বাজার, জলাশয়, জলমহাল ইত্যাদির ইজারা বা বন্দোবস্ত প্রদানের রশিদ।\nB.S(Bangladesh survey)- বাংলাদেশের বিভিন্ন এলাকায় এই জরিপের কাজ সমাপ্ত হলেও কিছু কিছু এলাকায় আইনী জটিলতায় এখনো এই জরিপ শেষ হয় নাই। সেমতে এটি এখন চলমান জরিপ।\nMutition বা জমা খারিজ- জমিন সংক্রান্ত রেকর্ডপত্র সাম্প্রতিক মালিকের নামে হালনাগাদ করাকে মিউটেশন বা জমা খারিজ বলে। ক্রয়কৃত ও উত্তরাধিকার সূত্রে প্রাপ্ত সম্পত্তির ক্ষেত্রে করা হয়।\nখতিয়ান ও পরচা- ভুমির হিসাব যখন সরকারের রেজিষ্ট্রারে অন্তর্ভুক্ত থাকে তখন তাকে খতিয়ান এবং ব্যক্তির নিকট থাকে তখন পরচা বলে। উভয় ক্ষেত্রে একই বিষয় উল্লেখ থাকে। খতিয়ানের নকলই পরচা।\nদাখিলা- ভুমির খাজনা পরিশোধপত্রকে দাখিলা বলে। ১৯৭২ সাল থেকে ২৫ বিঘা পর্যন্ত ভুমি মালিকানার খাজনা মওকুফ হলে ভুমির দখল স্বত্ব নিয়ে জটিলতা সৃষ্টি হয়। ১৯৮২ সালে এক সামরিক ফরমান বলে খাজনার পরিবর্তে একই হারে ভুমি উন্নয়ন কর ধার্য করা হয়। উন্নয়ন কর পরিশেধের রশিদের নাম দাখিলা।\nসায়রাত মহাল- যে যে ভুমির জন্য ডিসিআর প্রদেয় তা সায়রাত মহাল। যেমন- বাজার, ঘাট, জলমহাল, বালুমহাল ইত্যাদি।\nভূমি নামজারী কি?\nভূমি ব্যবস্থাপনায় মিউটেশন বা নামজারী একটি অতীব গুরুত্বপূর্ণ প্রক্রিয়া। জমি ক্রয় বা অন্য কোন উপায়ে জমির মালিক হয়ে থাকলে হাল নাগাদ রেকর্ড সংশোধন করার ক্ষেত্রে মিউটেশন একটি অপরিহার্য নাম। ইংরেজী মিউটেশন (Mutation) শব্দের বাংলা অর্থ হলো পরিবর্তন। আইনের ভাষায় এই মিউটেশন শব্দটির অর্থই হলো নামজারী। নামজারী বা নাম খারিজ বলতে নতুন মালিকের নামে জমি রেকর্ড করা বুঝায়। অর্থাত্ পুরনো মালিকের নাম বাদ দিয়ে নতুন মালিকের নামে জমি রেকর্ড করাকে নামজারী/নাম খারিজ বলে। ভূমি মালিকানার রেকর্ড বা খতিয়ান বা স্বত্বলিপি হালকরণের জন্য জরিপ কার্যক্রম চূড়ান্ত করতে দীর্ঘ সময়ের প্রয়োজন হয়। যে সময়ের মধ্যে উত্তরাধিকার সূত্রে, এওয়াজ সূত্রে বিক্রয়, দান, খাস জমি বন্দোবস্ত ইত্যাদি ভূমি মালিকানার পরিবর্তন প্রতিনিয়ত ঘটতে থাকে। যে কারণে প্রতিনিয়ত পরিবর্তনশীল ভূমি মালিকানার রেকর্ড হালকরণের সুবিধার্থে জমিদারী অধিগ্রহণ ও প্রজাস্বত্ব আইন ১৯৫০ এর ১৪৩ ধারায় কালেক্টরকে (জেলা প্রশাসক) ক্ষমতা দেওয়া হয়েছে। এই ক্ষমতা বলে জমা, খারিজ ও নামজারী এবং জমা একত্রিকরণের মাধ্যমে রেকর্ড হাল নাগাদ সংরক্ষণ করা হয়।কমিশনার (ভূমি) ভূমি ব্যবস্থাপনা ম্যানুয়েল ১ঌঌ০ এর ২০ অনুচ্ছেদ বলে নামজারী বা মিউটেশনের দায়িত্ব পালন করে থাকেন। পূর্বে নামজারীর বা মিউটেশনের দায়িত্ব উপজেলা রাজস্ব বা অফিসার বা সার্কেল অফিসার (রাজস্ব) পালন করতেন।\n• নামজারীর মাধ্যমে নতুন মালিকানা তথা হোল্ডিং সৃষ্টি করার অধিকার।\n• নির্ধারিত কোর্ট ফি দিয়ে সহকারী ভূমি কমিশনারের নিকট নাম জারীর জন্য আবেদন করার অধিকার।\n• সংশোধিত খতিয়ান সংগ্রহের অধিকার\n• ষড়যন্ত্র করে কিংবা ভুলক্রমে অন্যের নামে নামজারী হয়ে থাকলে তা সংশোধনের অধিকার।\n• রাজস্ব অফিসারের আদেশে অসন্তুষ্ট হলে তার বিরুদ্ধে জেলা জজ কিংবা অতিরিক্ত জেলা জজ (রাজস্ব)-এর নিকট মামলা করার অধিকার। (১৯৫০ সালের স্টেট একুইজিশন এন্ড টেনান্সি এক্ট ১৪৭ ধারা)\n• আপীলের জন্য সময় পাবার অধিকার।\n• রিভিশনের অধিকার (যদি আপীল করা না হয়ে থাকে)\n• রিভিউ পুর্নবিবেচনার অধিকার\n• জমির ক্রেতা যদি সমবায় সমিতি বা হাউজিং কোম্পানী হয় তাহলে নামজারীর অধিকার।\n• নামজারীর মাধ্যমে জমির মালিকানা সৃষ্টি করতে না দেওয়া।\n• সংশোধিত খতিয়ানের কপি সংগ্রহ করতে চাইলে তা প্রদান না করা।\n• নামজারীর সংশোধনের জন্য সময় না দেওয়া।\n• আপিলের জন্য সময় ও সুযোগ না দেওয়া।\n• রিভিশনের জন্য সময় ও সুযোগ না দেওয়া।\n• রিভিউ এর জন্য সময় ও সুযোগ না দেওয়া।\n• থানা সেটেল্টমেন্ট অফিসে যেতে হবে।\n• সহকারী কমিশনার (ভূমি) এর বরাবরে নামজারীর জন্য লিখিত দরখাস্ত দাখিল করতে হবে।\n• বড় এবং জটিল নামজারীর ক্ষেত্রে আইনজীবী নিয়োগ করলে ভালো হয়।\nআপিলের সুযোগ আছে কি? ‘\nজমিদারী অধিগ্রহণ এবং প্রজাস্বত্ব আইন ১৯৫০ এর ১৪৩ ধারা মতে –\n• নামজারী আদেশের ভিত্তিতে সংশোধিত খতিয়ানের সৃষ্টি হয়৷ সরকারী রেকর্ডের ভিত্তিতে মালিকের নাম প্রতিস্থাপিত হয়৷ সবচেয়ে বড় কথা হলো মালিকানা হালনাগাদ (নিশ্চিত) হয়৷\n• নামজারীর আদেশ ভুক্ত জমিটুকু পূর্বের জোত জমা থেকে খারিজ বা কর্তন হয়ে আবেদনকারীর নামে নতুন হোল্ডিং এর সৃষ্টি হয়৷ কোন ব্যক্তি জমি ক্রয় বা অন্য কোন ভাবে জমি প্রাপ্ত হওয়ার পর নামজারী না হওয়া পর্যন্ত তা পূর্বের মালিকের নামেই (হোল্ডিং) থেকে যায়৷ এর ফলে পূর্বের মালিক ইচ্ছা করলে প্রতরণামূলক ভাবে জমিটি একাধিকবার বিক্রি/হস্তান্তরের সুযোগ নিতে পারে৷\n• নামজারী আদেশ মূলে সৃষ্ট সংশোধিত খতিয়ান এর কপি সহকারী ভূমি কমিশনার এর মাধ্যমে বা ভূমি মালিকের মাধ্যমে সংশ্লিষ্ট সহকারী সেটেল্টমেন্ট অফিসার বা জরিপ কালে বুঝারত/তসদিক/আপত্তি/আপীল স্তরে জরিপ কর্তৃপক্ষের নিকট পেশ করা হলে ভূমি ব্যবস্থাপনা ম্যানুয়েল ১৯৯০ এর ৩২০ অনুচ্ছেদ অনুসারে জরিপ কর্তৃপক্ষ সংশোধিত খতিয়ানের ভিত্তিতে নতুন করে রেকর্ড সৃষ্টি করে থাকেন৷\n• নিজের জমি নিজের নামে নামজারী না করলে অন্য কোন সহ শরীকে বা পাশ্বᐂবর্তী জমির কোন মালিক তার নামে জমি নামজারী করে নিতে পারে৷\n• নামজারী মূলে পৃথক হোল্ডিং খুললে খাজনাদি পরিশোধ করা সহজ হয়৷\n• ব্যাংক ঋণ, গৃহ নির্মান ইত্যাদি ঋণ নেয়ার জন্য নামজারী একান্ত প্রয়োজন৷\n• তাই ভূমির মালিকানা অর্জনের সাথে সাথে তা নামজারীর মাধ্যমে নিজের নামে রেকর্ড সংশোধন করে হোল্ডিং খুলে জমি জমার রেকর্ড পত্র সঠিকভাবে সংরক্ষণ করা উচিত৷\n• হস্তান্তর দলিল (এল.টি নোটিশ) মূলে নামজারী\n• সার্টিফিকেট মূলে নামজারী\n• এল.এ মোকদ্দমার ভিত্তিতে নামজারী\n• আদালতের ডিক্রি মূলে নামজারী\n• উত্তরাধিকার সূত্রে প্রাপ্ত সম্পত্তির নামজারী\n• আবেদনের ভিত্তিতে নামজারী\nPrevious হাওরের বিস্ময় ‘অল ওয়েদার’ সড়ক উদ্বোধন করলেন প্রধানমন্ত্রী\nNext গৃহবধূকে বিবস্ত্র করে নির্যাতন : দেলোয়ার বাহিনীর আরেক সদস্য গ্রেফতার


শরীরের টকা টক-মট মট আওয়াজগুলো একটু মন দিয়ে শুনুন! তবেই না দেহের হাল হকিকত বুঝতে পারবেন\npopadmin | Dec 6, 2019\nএকটু খেয়াল করলেই দেখবেন কোনও কাজ করতে গিয়ে কখনও-সখনও হাতে-পায়ে খট কর আওয়াজ হয়। কোনও ব্যথা হয় না। শুধু আওয়াজ হয়। কোনও- কোনও সময় ঘাড়েও এমন মটামট আওয়াজ হয়ে থাকে। কখনও ভেবেছেন এমন আওয়াজ কেন হয়? বিশেষজ্ঞরা জানাচ্ছেন, শরীরের (body) কোনও অংশ যখন স্বাভাবিক নিয়ম মেনে কাজ করে না, তখনই এমন ঘটনা ঘটে। অনেক সময় কোনও শারীরিক সমস্যার আগাম বার্তা হিসেবেও এমন লক্ষণ প্রকাশ পায়। তাই তো এমন ‘খটমট’ আওয়াজ (noises) শুনলে একটু সাবধান হওয়ার প্রয়োজন রয়েছে বই কী! তবে তার আগে কোন আওয়াজ গোলমাল ডেকে আনতে পারে, আর কোন আওয়াজ নয়, সে সম্পর্কে একটু জেনে-বুঝে নিতে হবে তো!\nশ্বাস-প্রশ্বাস নেওয়ার সময় ‘শোঁ শোঁ’ আওয়াজ হয় নাকি? তাহলে তো একবার চিকিৎসকের পরামর্শ নেওয়া উচিত। কারণ, নাসারন্ধ্রে কোনও বাঁধার সৃষ্টি হলে তবেই এমন ঘটনা ঘটে থাকে। অনেক সময় nasal passage-এর লাইনিংয়ে মিউকাস জমার কারণেও এমন আওয়াজ হয়। তাই তো বিষয়টিকে হলকা ভাবে নেওয়া উচিত নয়। এক্ষেত্রে যে কারণে নাকের অন্দরে ঠিক মতো বাতাস যাতায়াত করতে পারছে না, সেই কারণটির চিকিৎসা করলেই সমস্যা মিটে যাবে।\nঘাড় ব্যাঁকাকে গিয়ে খট খট আওয়াজ হচ্ছে নাকি?\nডান বা বাঁ দিকে ঘাড় কাত করার সময় এমন আওয়াজ হওয়ার মানেই যে আপনি বুড়ো হচ্ছেন, তা কিন্তু নয়! তাহলে? ঘাড়ের আশেপাশে অনেকগুলি জয়েন্ট রয়েছে, যার মধ্যে রয়েছে বিশেষ ধরনের fluid। কোনও কারণে এই সব জয়েন্টের মধ্যে থাকা bubble বা বুদবুদ যখন ফাটে, তখনই এমন আওয়াজ হয়। এই নিয়ে চিন্তার কোনও কারণ নেই। তবে আওয়াজের সঙ্গে যদি ব্যথাও হয়, তাহলে সাবধান! কারণ, অনেক ক্ষেত্রে nerve root impingement-এর মতো সমস্যার কারণেও কিন্তু এমন ঘটনা ঘঠে থাকে। তাই দিনের পর দিন যদি ঘাড়ে আওয়াজ, সঙ্গে যন্ত্রণা হতে থাকে, তাহলে চিকিৎসকের পরামর্শ নিতে দেরি করবেন না যেন!\nকানের মধ্যে ভোঁ ভোঁ আওয়াজ\nরাতে শোয়া মাত্র কানে ভোঁ ভোঁ আওয়াজ হলে ভয় পাবেন না যেন! আসলে অনেক সময় কানের পিছনে থাকা jugular vein এবং carotid artery দিয়ে রক্ত চলাচলের সময় এমন আওয়াজ অনুভূত হয়। এটা খুবই স্বাভাবিক ঘটনা। কিন্তু সকাল বেলাও যদি একই ঘটনা ঘটে, তাহলে চিকিৎসকের দ্বারস্থ হওয়া মাস্ট! কারণ, অনেক ক্ষেত্রেই কানে সংক্রমণ বা অ্যালার্জি হলে এমন লক্ষণ প্রকাশ পায়।\nআমার-আপনার মতো অনেকেরই খাওয়ার আগে পরে পেটে গুড়গুড় আওয়াজ হয়। এই নিয়ে বেশি মাথা ঘামানোর কোনও প্রয়োজন নেই। কারণ, খাবার এবং fluid যখন ডাইজেস্টিভ ট্রাক দিয়ে যায়, তখনই এমন শব্দ সৃষ্টি হয়, যা খুবই স্বাভাবিক ঘটনা। খেয়াল করে দেখবেন খাওয়ার আগে অনেক সময় মনে হয় পেটের ভিতরে কেউ যেন হাঁটাহাঁটি করছে, যাকে আমরা ছুঁচোর ডন-বৈঠক বলে মজা করে থাকি। আসলে পাকস্থলীতে থেকে যাওয়া খাবার এবং fluid যখন সেখান থেকে বেরিয়া যাওয়ার তোরজোর করে, তখনই মূলত এমন আওয়াজ হয়। তাই পেটের ভিতরে ছুঁচোর ডন-বৈঠক হওয়া মানেই যে আপনার খিদে পেয়েছে, এমনটা ভেবে নিলে কিন্তু ভুল করবেন।\nমাঝে মধ্যেই কানে ঘন্টা বাজে নাকি?\nফোনে ঘন্টি বাজলে যেমন আওয়াজ হয়, ঠিক তেমন আওয়াজ কানের ভিতরে হয় নাকি? তাহলে আজই একবার চিকিৎসকের সঙ্গে পরামর্শ করুন। এই ধরনের আওয়াজ হওয়াকে চিকিৎসা পরিভাষায় tinnitus বলা হয়। কানে সংক্রমণ হওয়ার কারণে যেমন এমন ঘটে, তেমনই কানের কাছে খুব জোরে শব্দ হলেও একই লক্ষণ প্রকাশ পায়। অনেক সময় বয়সজনিত কারণেও এমন ঘটনা ঘটে থাকে। তাই বিষয়টিকে হলকা ভাবে নিলে ভুল করবেন।\nঢেকুর ওঠার কাহিনী\nখাওয়ার আগে পরে ঢেকুর ওঠা খুবই স্বাভাবিক ঘটনা। এই নিয়ে চিন্তার কোনও কারণ নেই। কিন্তু প্রশ্ন হল, ঢেকুর ওঠে কেন, সেটা জানা আছে কি? পাকস্থলীতে জমে থাকা বায়ু যখন মুখ দিয়ে বেরিয়ে যায়, তখনই ঢেকুর ওঠে। তবে ঢেকুর ওটা বন্ধ করতে যদি চান, তাহলে খাওয়ার সময় কথা বলা চলবে না। খেতে হবে ধীরেসুস্থে, চিবিয়ে চিবিয়ে, তাহলেই আর পেটে বায়ু ঢুকতে পারবে না। ফলে ঢেকুর ওঠা বন্ধ হয়ে যাবে।


WB Election 2021: Smriti Irani assured women safety and development in North Bengal if BJP comes into power in West Bengal dgtld - Anandabazar\nWB Election 2021: Smriti Irani assured women safety and development in North Bengal if\nBengal Polls: বিজেপি ক্ষমতায় এলে মহিলাদের সুরক্ষা থেকে উত্তরবঙ্গের উন্নয়ন, একগুচ্ছ প্রতিশ্রুতি স্মৃতি ইরানির\nফালাকাটা ০৮ এপ্রিল ২০২১ ০২:১৫\nফালাকাটায় স্মৃতি ইরানি।\nরাজ্যে বিজেপি ক্ষমতায় এলে সব থেকে গুরুত্ব পাবে মহিলাদের সার্বিক উন্নয়ন ও নারী সুরক্ষা। ফালাকাটার জনসভায় এমনটাই দাবি করলেন কেন্দ্রীয় মন্ত্রী স্মৃতি ইরানি। সেই সঙ্গে এলাকায় ঢালাও উন্নয়নের বার্তা দিলেন তিনি।\nবুধবার আলিপুরদুয়ার জেলার ফালাকাটা বিধানসভা কেন্দ্রের বিজেপি প্রার্থী দীপক বর্মণের সমর্থনে একটি জনসভা করেন স্মৃতি। জটেস্বর গরুহাটি ময়দানের ওই জনসভায় বাংলায় বলেন তিনি। কার্যত বিজেপি-র নির্বাচনী প্রতিশ্রুতিগুলিই উঠে আসে তাঁর ভাষণে। স্মৃতি বলেন, “বিজেপি-র সরকার প্রতিষ্ঠিত হলে গরিব পরিবারের মেয়েরা একাধিক সুবিধা পাবে। বাংলার মেয়েরা বিনামূল্যে বাসে যাতায়াত করতে পারবে।” এলাকার প্রভূত উন্নয়নের কথাও উঠে এসেছে তাঁর মুখে। বিজেপি-র সরকার হলে ফালাকাটাবাসীর দীর্ঘদিনের দাবি মেনে শহরে একটি আধুনিক মানের বাস টার্মিনাস গড়া হবে বলেও প্রতিশ্রুতি দেন তিনি। এ ছাড়া এই বিধানসভা কেন্দ্রের প্রতিটি নদীর উপর পাকা সেতু নির্মাণেরও প্রতিশ্রুতি শোনা গিয়েছে স্মৃতির ভাষণে।\nনীলবাড়ির লড়াইয়ের চতুর্থ দফায় আগামী ১০ এপ্রিল ফালাকাটা-সহ উত্তরবঙ্গের ১৮টি আসনে ভোট। তার আগে ভোটের প্রচারে ফালাকাটায় পৌঁছন স্মৃতি। জনসভায় মমতা বন্দ্যোপাধ্যায়কে আক্রমণ করে স্মৃতির দাবি, “দিদির খেলা শেষ। তৃণমূল যাচ্ছে, বিজেপি আসছে। দিদি বলছে, বাংলা নিজের মেয়েকে চায়। কিন্তু কোন মেয়েকে কে চায়? দিদি লোক ফালাকাটায় চাল চুরি করেছে। বিপদের সময় বাড়ির মেয়ে চাল চুরি করে কি? তাই বাংলা এখন বিজেপি-কে চায়।”\nবিজেপি ক্ষমতায় এলে উত্তরবঙ্গের চিকিৎসা পরিষেবা উন্নত করা, চা বাগানের শ্রমিকদের মজুরি বৃদ্ধি-সহ একগুচ্ছ প্রতিশ্রুতি দিয়েছেন স্মৃতি।\nজলপাইগুড়িতে ভাষণের মাঝেই বিদ্যুৎ বিভ্রাটের শিকার, তৃণমূলই দায়ী, অভিযোগ স্মৃতি ইরানির\nগভীর রাতে হাসপাতালে প্রসূতি, রক্ত দিয়ে বাঁচালেন চিকিৎসক\nNorth Bengal Smriti Irani Falakata Women Safety


"হিজামা" সম্পর্কে কেউ জেনে থাকলে বিস্তারিত বলবেন? | Bissoy Answers\nMdAlifhossenrand1 জিজ্ঞাসা করেছেন September 16, 2020, 05:53\nSakib79 উত্তর দিয়েছেন September 16, 2020, 09:47\nআরবি "আল হাজম" থেকে এসেছে ;"হিজামা" শব্দের উৎপত্তি। যার অর্থ চোষা বা টেনে নেওয়া। এই প্রক্রিয়ায় সুঁচের মাধ্যমে নেগেটিভ প্রেশার দিয়ে (টেনে/চুষে) নিস্তেজ প্রবাহহীন দূষিত রক্ত (Toxin) বের করে আনা হয়। এতে শরীরের মাংসপেশীসমূহের রক্তপ্রবাহ দ্রুততর হয়। পেশী, চামড়া, ত্বক ও শরীরের ভেতরেরঅরগানসমূহের কার্যকারিতা বৃদ্ধি পায়। ফলে শরীর সতেজ ও শক্তিশালী হয়।\nহিজামা সম্পর্কে বিস্তারিত জানতে চাই?\nজেনে থাকলে দয়া করে জানান বিস্তারিত, কাপড়ে কোন জাতীয় ছবি থাকলে ওই কাপড় পরা হারাম ?\nএরোনোটিকাল ইঞ্জিনিয়ারিং সম্পর্কে কারোর সঠিক তথ্য জানা থাকলে একটু বিস্তারিত ভাবে বলবেন...?\nকেউ জেনে থাকলে বলবেন প্লিজ?\nএইটার নাম কি? জেনে থাকলে বলবেন?\nহস্তমৈথুন বা সেক্স করলে কি সাস্থ্য হানী ঘটে?? কেউ জেনে থাকলে বলবেন?\nবাটন ফোনে আমি কিভাবে ইউটিউবের ভিডিওর লিংক কপি করব?কেউ জেনে থাকলে বলবেন?\n5 উত্তর 91 জন দেখেছেন